c: text/html

text:
Temasíðan er um føstu og føstulávint. Á síðuni er stutt frágreiðing um hvat føstulávint er, um hví vit halda føstulávint, um siðvenju o.a.
Á temasíðuni er eisini ymiskt tilfar úr bókum o.ø. sum kann brúkast í undirvísingini.
Temasíðan vendir sær til lærarar og næmingar í grunddeild, miðdeild og hádeild.
Álmanakkin sigur, at í 2018 er føstulávintsmánadagur 12. februar. Næstu tveir dagarnir eita grýlukvøld og øskudagur.
Í dag er føstulávint fyrst og fremst ein barnaveitsla. Tað ræður um at lata seg í grýluklæði, og at ganga grýla. Skúlar og barnagarðar kring landið skipa fyri tunnusláing, har kattakongurin ella kattadrotningin fær krúnu. Kanska fær vakrasta grýlan eitt gávukort úr einum handli. Men hví halda vit føstulávint?
Føstulávint er upprunaliga ein katólskur siður. Orðið føstulávint merkir føstuaftan, kvøldið fyri føstuna. Føstan er ikki eina ávísa tíð í hvørjum ári, tí tíðin er knýtt at páskum og kirkjuárinum. Føstuinngangur verður hátíðarhildin 7 vikur fyri páskadag. Føstulávint kann tí liggja ímillum 1. februar og 7. mars. Føstan varir tó bara í 40 dagar, tí sunnudagarnir í føstutíðini verða ikki taldir við, tí teir verða ikki mettir at vera føstudagar.
Hóast føstulávint er knýtt at kirkjuárinum, hevur høgtíðin eisini røtur í heidnari siðvenju. Summi vilja vera við, at føstulávint upprunaliga var ein várveitsla, har dentur varð lagdur á ítøkiliga bardagan millum vetur og summar. Menn, klæddir í vetrarbúna og aðrir í summarbúna, stuttleikaðu sær við at berjast á gøtunum. Eisini tunnusláing sigst at stava frá heidnari siðvenju, har menn á hestbaki riðu í ring, og skiftust at sláa tunnu við einari livandi kettu í. Kettan var ímynd av óndskapi, sum vinnast skuldi á. Tá kettan rann avstað, varð liðugt.
Tí kunnu vit siga, at føstulávint er ein samanrenning av heidnari og kristnari siðvenju.
Spurningar til grunddeild og miðdeild: Hyggið at filminum, har Derhard Jógvansson, prestur í Vesturkirkjuni, tosar um føstulávint, og svarið hesum spurningum:
grýla -u -ur kv1
1 (gl., fólktr.) skrímsl at ræða børn við, oman kemur ~ frá gørðum við fjøruti hølum, skølm í hendi, bjølg á baki, kemur eftir børnum, sum gráta eftir kjøti í føstu (í skjaldri)
2 fólk (ofta barn) ókenniliga ílatið við gekkaskorti (sum fyrst í føstu gongur hús úr húsi), langaføsta (1), ganga ~ (el. langaføsta)
3 fólk í grýluveitslu

robotstxt: allowed

filter: keep


text:
Ídnaðurin í Kekkia er tann framkomnasti í teimum fýra londunum í hjartanum í Miðevropa. Búskapurin er nútímansgjørdur og lívskorini rættiliga góð. Frá 1918 til 1993 vóru Kekkia og Slovakia eitt samveldisríki, nevnt Kekkoslovakia. Í 1950-árunum kom landið undir sovjetiskt eftirlit. Tá ið kommunistastyrið í samveldisríkinum fall, gjørdi fólkið av, at ríkið varð býtt í tvey - Kekkia og Slovakia. Stórur partur av landinum er háslætti, girdur av rættiliga høgum fjøllum. Kekkar eru tjóðskaparsinnað fólk.
Ikki langt frá søguliga býarkjarnanum í Prag, sum er ein av vakrastu høvuðusstøðum í Evropa, hevur blómandi handilslív tikið seg upp. Mong koma til Prag, bæði at síggja vakra býin og í handilsørindum. Men sum so nógvastaðni í Miðevropa er luftdálking álvarsligur trupulleiki. Dálkingin stendst mest av verksmiðjunum í stóru ídnaðarøkjunum í býunum uttan um hann.
Øl er ein tann gitnasta vøran úr hesum fram komna ídnaðarlandinum. Kekkar hava bryggjað í øldir, og kendasta ølið er Pilsner, bryggjað í Plzen síðan 1925, og Budweiser, bryggjað í Budvar. Ídnaður hevur eisini mong ár á baki. Longu í 13. øld tók námsvinna seg upp í fjøllunum, og enn arbeiða mong í námsvinnuni. Týdningarmestu ídnaðarvørurnar eru akfør, spreingievni, plast og klæði.
Jarðarviðurskiftini í Kekkia eru nógv øðrvísi enn í Póllandi. Jørðin er løgd saman í stórgarðar, ið eru landsjørð, ella í felagsgarðar, ið eru óðal. Men sum í Póllandi hevur skiftið frá miðstyrdum kommunistabúskapi til marknaðarbúskap verið trupul tíð hjá bóndunum, tí at teir hava ikki verið vanir við opnan marknaðarbúskap. Úrtøkan er stór á kekkisku gørðunum, og teir fáa mest korn burturúr í øllum Miðevropa. Sum í grannalondunum verður mesta kornið brúkt til fóður, tí at bøndurnir hava lagt seg mest eftir at halda sláturneyt og mjólkneyt.
Sjónleikarlistin er hátt í metum í hesum londum og hevur røtur eini 800 ár aftur í tíðina; tí var tað ikki annað enn sambærligt, at fyrsti forsetin í Kekkia, Vaclav Havel, er gitin sjónleikahøvundi. Kekkia hevur eisini átt mong mæt listafólk í øðrum listagreinum, serliga tónleiki, bókmentum og filmi.
Í øldir hevur góði sandurin, ið er í Böhmen í Suðurkekkia, verið nýttur sum ráevni í glasgerð. Í miðøld varð glashandverk úr Böhmen hámett fyri sínar framúr vøkru glasmálningar. Böhmiskt glas er gitið fyri dygd og vakurleika og verður framvegis gjørt nú á døgum.
Hjartað í Miðevropa eru tey fyra londini, Pólland, Kekkia, Slovakia og Ungarn. Í Póllandi og Ungarn er ógvuliga slætt, men í pørtum í Kekkia og Slovakia er hægri. Landamørkini í Miðevropa eru mangan flutt seinastu øldirnar. Ein atvold var, at landslagið er so slætt, at ilt var at verja seg, tá ið fremmant hervald søkti at; eitt annað var, at landøkið var ímillum fýra stórveldið: Russland, Eysturríki-Ungarn, Proysland og Ósmannaríkið. Eftir seinna heimsbardaga hevði Sovjetsamveldið eftirlit við Miðevropa, og londini hava bara havt fult frælsi síðan síðst í 1980-árunum.
Flestu miðevropearar eru rómverskt katólskir. Halgidagshald og aðrar átrúnaðarligar kirkjuligar høgtíðir eru fastir tættir í gerandislívinum. Londini vórðu ikki kristnað fyrr enn um ár 1.000. Av tí at fólkið í hesum londum javnan hevur staðið undir øðrum tjóðum, hava tey verið tjóðskaparsinnað, og katólska kirkjan hevur verið týðandi partur av samleikanum.
Tónleikur, dansur og sangur eru fastir tættir í brúdleypum, heystgildum, ættarveitslum, á jólum og í øðrum kirkjuligum høgtíðum. Siðirnir eru ymiskir og ofta staðbundnir - eru í sama øki, og hægst í metum á bygd. Í Póllandi t.d eru flestu tónleikarar sjálvlærdir og taka bara ljóðføri fram eftir strevnan arbeiðsdag. Slovakiskir fólkatónleikarasiðir eru best goymdir í fjallabygdunum, har eitt annað mentanareyðkenni eru litríku tjóðbúnarnir.
Donau er ein týdningarmikil flutningsleið, ið knýtir Slovakia og Ungarn saman við Týskland og Ríná fyri vestan og við Svartahav í Landsynningsevropa. Áður var nógv skipaferðsla á Donau, men nú er flutningurin minkaður, tí at handilin við gamla Sovjetsamveldið er so nógv minkaður. Nógvastaðni er áin byrgd og vatnsmegin veitt í orkuverk - byrgingin við Gabcikovo veitir 15% av allari ravmagnsnýtsluni, sum Slovakia nýtir um árið.
Brúnkol er mest nýtta brenni í Miðevropa. Tað verður brent í stórum orkuverkum, sum gera ravmagn. Mikil dálkan stendst av hesi orkugerð, tí at nógv svávul verður úrskilt, tá ið brúnkol brennur. Tá ið kolið verður brent, verður roykurin blandaður við vætuna í luftini; burtur úr tí verður svávulsýra ella „súring", sum, tá ið hon fellur niður aftur við avfalli, tærir grótbygningar og týnir vøtn og skógir. Eitt annað, ið veksur nógv um luftdálkanina í hesum londum, er bilosi. Ferðslan er ikki so tøtt sum t.d. í Vesturevropa; men flestu bilarnir eru gamlir og dálka tí ógvuliga illa.
Í norðara parti í Miðevropa er javnan heitt um summarið, men kalt um veturin. Tá er gott at eta heitan, stimburmiklan mat. Matsiðirnir eru nógv ávirkaðir úr grannalondunum, t.d. Týsklandi, Russlandi og Eysturríki, og vanligir rættir eru epli, mjølbollar, súpan og grýturættir. Syðri, í Ungarn t.d., eru matsiðirnir øðrvísi og fremmandir, har eta tey nógv kryddaðar rættir, sum t.d. gullasj, ið er kryddaður grýturættur av neytakjøti.
Fjórðingur av Miðevropa er skógur. Nógvastaðni eru skógirnir fleiri túsund ára gamlir, og tætt við Poznan vaksa fleiri hundrað ára gomul eikitrø. Súra regnið, ið stendst av ringu luftdálkingini, er farið illa við skógunum. Ringast er í Póllandi, har næstan helvtin av trøunum eru skadd.
Bialowiezaskógur í Póllandi, ið er tjóðargarður, er størsta skógarøki í Norðurevropa. Her liva mong villinidýr, t.d. elgur, hjørtur, úlvur og bjørn, og mong friðingarátøk hava verið gjørd til tess at verja dýrini. Her hevur eisini verið roynt at slept upp dýrum, ið leingi ikki hava livað vill. Tjóðargarðurin er einasti staður, har evropeiski bisonurin livir villur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Prag
Vídd: 78.370 km2
Fólkatal: 10.180.000
Alment mál: kekkiskt
Átrúnaður: kristindómur 60%, aðrir 40%
Stýrirlag: fólkaræði, fleirflokkaskipan
Gjaldoyra: kekkisk koruna (CZK)


text:
Norðuratlantsbólkurin
Norðuratlantsbólkurin (NAB) á fólkatingi hevur føroyskt og grønlendskt sjálvstýri sum yvirskipað mál, men bólkurin arbeiðir við øllum málum, sum eru til frama fyri grønlendska og føroyska fólkið.
Mál[rætta | rætta wikitekst]
Yvirskipaða málið hjá bólkinum er, at Grønland og Føroyar vinna sítt fulla sjálvstýri, og á fólkatingi skulu teir tríggir limirnir standas saman um mál og viðurskifti, har Føroyar og Grønland hava felags áhugamál. Tað snýr seg millum annað um hesi viðurskifti:
- At virka fyri fullari viðurkenning av, at grønlendska og føroyska fólki eru tjóðir, og at tær hava tey rættindi, sum tjóðir hava sambært fólkarættinum.
- At fáa innlit í teir sáttmálar, sum Danmark hevur gjørt við NATO og USA um at nýta Grønland og Føroyar til hernaðarlig endamál, og at virka fyri, at grønlendska og føroyska fólki framyvir fáa avgerðarrættin yvir sínum londum, eisini tá um hernaðarviðurskifti ræður.
- At virka fyri, at grønlendskt og føroyskt í altjóða høpi fáa støðu sum tjóðarmál Grønlands og Føroya.
- At virka fyri, at føroyingar og grønlendingar, sum búgva í Danmark, fáa tey rættindi, ið teir, sum etniskur minniluti í einum ES-landi, hava rætt til sambært ES-lóggávu.
Bólkurin fer annars - so langt sum orkan røkkur - at arbeiða fyri øllum teimum málum, sum eru til gagns fyri føroyingar og grønlendingar á øllum økjum. Har teir einstøku limirnir hava serlig áhugamál, sum ikki eru í samsvari við hinar limirnar, stendur teimum frítt at virka fyri hesum.


text:
Vikuskiftið 15.-16. mars var føroyskt umfar av Wacken Metal Battle (WMB) hildið fyri aðru ferð í Sjónleikarhúsinum í Havn. Fyrstu ferð føroyingar skipaðu fyri tiltakinum var í fjør, tá doom metal bólkurin Hamferð streyk avstað við sigrinum í bæði føroyska og altjóða umfarinum, ið var hildið á heimsins størsta metal festivali, Wacken Open Air, í Týsklandi.
Eftir hesa mikið væleydnaðu fyrstu luttøku, er ikki sørt av spenningi eftir at vita, hvussu føroyingar munnu fara at klára seg á Wacken í summar. Átta bólkar luttóku í ársins føroyska umfari, og endin var, at rutineraðu SIC vunnu. Eftir mínari meting stóð valið av vinnaranum millum SIC, Earth Divide og Synarchy, meðan nýggju bólkarnir Reduced To Ash og Asyllex eisini stóðu seg væl. Tíverri hoyrdi eg ikki fyrstu tveir bólkarnar, ið spældu fríggjadag, av tí at eg lendi í Vágunum sama kvøld.
Herfyri hitti eg Teit Egholm Fossaberg, ið saman við Fróða Tórálvssyni Stenberg skipar fyri WMB í Føroyum, til eitt prát um tiltakið, um metal í Føroyum, og um metal sum fyribrigdi. Hann greiddi frá, at í fjør var tiltakið hildið uppá eitt kvøld, og tá var útselt við 300 vitjandi. Í ár valdu teir at víðka tað til tvey kvøld, og tilsamans vóru áleið 500 vitjandi hesi bæði kvøldini. Hetta er at meta sum eitt gott úrslit, og fólk hava eisini latið væl at tiltakinum.
“Tað byrjaði við tveimum fýrum, ið ikki ordiliga høvdu nakað at gera, men brendu fyri metal tónleiki, og endaði við at Hamferð faktiskt vann heimsmeistaraheitið í metal!” sigur hann við einum skálkabrosi.
Søguliga ber til at skilja ímillum eitt eldri og yngri tíðarskeið innan metal. Hesi eru ávikavist heavy metal og extreme metal. Heavy metal tók seg upp í 70’unum og 80’unum við bólkum sum Black Sabbath, Iron Maiden, Judas Priest o.ø., meðan extreme metal byrjaði sum eitt undirgrundsfyribrigdi fyrst í 80’unum, og gjørdist við tíðini felagsnevnari fyri undirsjangrurnar thrash metal, death metal og black metal. Thrash metal fekk eitt relativt gjøgnumbrot miðskeiðis í 80’unum við bólkum sum Slayer, Metallica, Megadeth og Anthrax, og seinni gjørdust Metallica kanska størsta metalnavnið yvirhøvur. Í mun til heavy metal, hevur extreme metal tó í nógv størri mun verið eyðkent av at vera eitt undirgrundsfyribrigdi.
Í bókini Extreme Metal: Music and Culture on the Edge lýsir enski sosiologurin og sjálvváttaði metalfjepparin Keith Kahn-Harris ekstrema metal umhvørvið sum eitt “globalt netverk av lokalum pallum”: lokalt er talan um submentanarlig umhvørvi, ið vekja avmarkaðan mainstream ans, men tó eru knýtt saman globalt umvegis alnetið, fjepparabløð, konsertir og festivalar (s.s. Wacken Open Air).
Eitt lyklahugtak, ið Kahn-Harris nýtir at lýsa extreme metal, er “transgression”. Orðabókin umsetur tað til “lógarbrot; brot, synd”. Eg farið her at nýta “lógarbrot”. Lógarbrotið inniber m.a., at tú sum luttakari á metal pallinum ert tilvitaður um, at har finnast mørk, ið eru ásett av samfelagnum, og at hesi eru til fyri at bróta. Ekstremu eyðkennini koma til sjóndar, tá farið verður útum givin mentanarlig, listarlig, sosial og/ella estetisk mørk. Luttakarar á ekstrema metal pallinum eru sostatt við í einum samspæli millum tað lógarbrótandi (the transgressive) og tað gerandisliga (the mundane). Metalfjepparar framføra á og ganga til metal konsertir, og lata seg eisini í hareftir, men hava samstundis gerandislig størv og onnur sambond í samfelagnum.
Kahn-Harris deilir tankan um lógarbrot upp í ávikavist ljódligt lógarbrot (sonic transgression), diskursivt lógarbrot (discursive transgression), og kropsligt lógarbrot (bodily transgression). Visuelt og tekstliga ger ekstremt metal sær mangan dælt av ógvusligum myndum og myndamáli s.s. deyða, oyðilegging, blóði, og kropsligari meinslan og skamfíling. Ljódliga verður dentur lagdur á hvast og rátt gittarljóð, barkaljóðandi og ógvusligan growl sang, og títtan og ágangandi trummuleik.
Tá eg spyrji Teit hví honum dámar so væl metal, er svarið eisini, at fyri hann og mong onnur er tað ein máti at fáa aggressiónirnar út. Hann sigur, at hann verður líkasum “tikin við” av metal tónleikinum. Tað førir við sær, at hann ikki endar í bardøgum, tí hann hevur ikki aggressiónirnar við sær, tá hann er í býnum o.s.fr. Tær koma allar út gjøgnum tónleikin, bæði við at spæla og við at lurta. “Tað er tað sum er metal fyri meg, og tað sæst eisini til metal konsertir: fólk gera mosh pits og wall of death frammanfyri pallinum, og tað sær ógvusligt út, men tað er simpulthen bara fyri at sleppa av við aggressiónir, og tað handlar absolutt ikki um at gera fólki skaða ella at koma til skaða.” Teitur tekur undir við tankanum um metal umhvørvið sum eina lokala submentan: “Tað er akkurát sum ein sovorin klika. Óansæð hvar tú fert í Føroyum, so kennist man, og ger man ikki tað, so kemur man skjótt til tað, og øll trívast. Øll eru væl.”
Svarti liturin og “metal búnin”
Hvat viðvíkur klædnastíli, plátuhúsum og generella metal estetikkinum, er svarti liturin kanska hitt mest grundleggjandi elementið. Í upplýsandi og undirhaldandi heimildarfilminum Metal: A Headbanger’s Journey (Dunn, 2005), ger amerikanski sosiologurin Deena Weinstein vart við, at svarti liturin hevur ein áhugaverdan týdning í vesturlendskari mentan. Søguliga sæð hevur svart umboðað tað vandamikla og tað ónda, men tað umboðar eisini frælsi og frælslyndi; tað, ið liggur hinumegin dagsljósið, har tað ikki longur verður hildið eyga við tær.
Spurdur um, hvat liggur í hesum við at ganga í svørtum klæðum og hava hin rætta “metal búnan” við deydningahøvdum, blóði o.s.fr., svarar Teitur, at tað botnar í, at man dámar væl bólkin, ið man hevur t-shirt av, og gjarna vil stuðla honum: “Sum barn helt man, at teir sum spældu sum man sá upp til, at teir sóu fokking kulir út, og so er tað kanska innprentað í ein, hvussu teir kulu síggja út.”
Viðvíkjandi hesum at fara tilvitað um mark og hava eitt brutalt ljóð í tónleikinum, vísir Teitur aftur á hetta at sleppa av við aggressiónirnar, og “fáa alt tað ónda úr sær”, men leggur afturat: “Tað er sanniliga eisini fyri at provokera tey, ið ikki ordiliga hava skil fyri metal tónleiki. Eitt prik til tey fanatisku innan alt møguligt, ið ikki ordiliga fanga at her er bara ein háttur at úttrykkja seg, so hví ikki spæla hund við tey? Cannibal Corpse (red.: amerikanskur death metal bólkur) er t.d. ein bólkur, ið er totalt over the top, og teir síggja tað sum list. Men eg haldi eisini teir gera tað fyri at provokera og kanna mørkini.”
Tá eg spyrji um tað eisini er sjálv fasinatiónin av tí ekstrema, ið ger seg galdandi, viðgongur Teitur at tað er tað nokk, og at tað helst eru mong, ið dáma tá metal er ordiliga ekstremt: “Tingini gerast ofta meir og meir ekstrem. Tú kanst blíva við at flyta mørkini. Marilyn Manson og Slipknot vóru t.d. tað villasta og svakasta fyri nøkrum árum síðani, men nú eru teir bara har – tað er blivið mainstream innanfyri metal. Men so eru tað eisini sataniskir bólkar, ið bara fara alt ov langt. Tilbiðja Satan o.s.fr., og hava geitahøvd og blóð á pallinum. Tá hoppi eg av, tá gerst tað ov nógv fyri meg. Tá fer tað forbí provokatión, tá trúgva teir reint faktiskt uppá tað, og tey fólkini eru ikki heilt í ordan. Generelt eru metalheads tó øgiliga líkatil og altíð við uppá at tosa. Vit eru ikki so ógvuslig sum vit kanska síggja út til at vera.”
Konservativt aggressivt?
Tá tú hevur fingist eitt sindur við metal tónleik, og roynt at sett teg inn í ymsu undirsjangrurnar, varnast tú rættiliga skjótt, at umframt áherðsluna á tað brutala og aggressiva, so er metal eisini eyðkent av einum rættiliga ortodoksum hugburði. Metal siðvenjan og viðlíkahaldið av henni hevur serstakliga nógv at siga. Eitt aktuelt dømi kom til sjóndar á nettupp ársins Wacken Metal Battle, tá blaðungu Suðuroyar dreingirnir í Asyllex skuldu spæla, og speakarin gjørdi vart við, at hetjurnar hjá teimum í bólkinum vóru Ozzy Osbourne, Bruce Dickinson og Rob Halford. Gamaní, hesir tríggir eru sangarar í ávíkavist Black Sabbath, Iron Maiden og Judas Priest, ið eru millum mætastu heavy metal bólkar yvirhøvur, so tað er sjálvandi skilligt at man sær upp til teir. Tað fornoktar seg tó heldur ikki, at hesir bólkar løgdu lunnar fyri 30-40 árum síðani (!) At tannáringarnir í Asyllex stíga á pall í 2013, og peika á teir sum sínar hetjur, er í roynd og veru rættiliga hugtakandi. Gamaní hevur Suðuroyggin mangan borið orð fyri at verða eitt sindur av einum 80’ara-tíðarlumma, men eg haldi eisini, at tað sigur nakað um generella hugburðin innan metal.
Til hetta viðmerkir Teitur, at tað eisini er gjøgnumgangandi fyri metal bólkar, ið koma fram og hava ávísa viðgongd, at teir allir vísa aftur á eldru bólkarnar, ið byrjaðu metal; at teir hava eina “respekt fyri tí gamla”, sum hann málber seg.
Er tað so yvirhøvur loyvt at finna uppá nýggjar mátar at gera metal uppá, tá tað siðbundna hevur so nógv at siga? Teitur meinar at tað absolutt er loyvt, men viðgongur eisini, at tað kanska er torførari at finna fólk sum góðtaka tað. Tað finnast bólkar, ið seta ymisk sjangrueyðkenni saman, men hóast teir finna sín egna stíl við hesi tilgongdini, so hava teir kanska eisini torførari við at finna fótafestið, tí fólk dáma ofta eina sjangru og ikki eina aðra. “Man er ofta øgiliga snævurskygdur tá tað kemur til metal. Ella nógv eru. Tey vita væl hvat teimum dámar, men um tey vita, at teimum ikki dámar eina sjangru, so dáma tey hana barasta ikki, og tað eru mong, ið kanska ongantíð geva tí ein kjans.”
Tá eg spyrji um hetta ikki er nokkso konservativt, svarar hann at tað er tað, og leggur afturat at øgiliga nógv hava henda hugburðin. T.d. eru mong, ið dáma norskt black metal, men avnokta black metal úr øðrum londum, tí tað er ikki “true black metal”. Tað skal koma úr Noregi, og skal eisini verða frá rætta tíðarskeiðnum: “Fært tú tónleikin á fløgu, so er tað kanska ov “sellout”, tí tað skal vera eitt gamalt slitið band, ið ljóðar av fananum til, tí so er tað ordiliga gott! Í mínari verð hoyri eg ikki ordiliga tónleik í tí, men tað gera tey, og tey halda, at tað er tað besta nakrantíð, og tað er eisini fínt. Men eg haldi, at tað eru fá, ið eru opinsinnaði tá tað kemur til metal. Eg eri sjálvur ikki so snævurskygdur um tað er hendan ella handan sjangran. Mær dámar eina rúgvu av metal, og verði t.d. argaður fyri at dáma summi ting, men tað er vinarlig happing!” sigur Teitur og smílist.
Subkulturelt tvísemi
Metal er sostatt eyðkent av einum ávísum tvísemi millum lógarbrótandi aggressivititetin og ortodoksu siðvenjuna. Eitt annað tvísemi er tað millum outsider hugburðin og vaksandi talið av metalfjepparum. Í áðurnevnda heimildarfilminum Metal: A Headbanger’s Journey lýsir tónleikarin Rob Zombie metal sum verandi “outsider music”: tónleikur fyri “the weird kids”. Ikki tí tey vilja vera løgin, men tí at tey enda við at verða løgin, tí tey ikki kenna seg aftur í áhugamálum, ið eru vanlig í lokalsamfelagnum. Um okkara leiðir kundu hesi verið at spæla fótbólt ella at rógva kapp. Zombie leggur afturat: “It’s all the weird kids in one place”.
Tað er eitt sindur tað, ið hendir á Wacken festivalinum hvørt ár, tá 80.000 metalfjepparar hittast í einum veldigum metal gildi. So er spurningurin um tey eru farin frá at vera outsidarar til at vera insidarar, men soleiðis er við flestu submentanum: sumt er eitt sindur paradoksalt, og tað nýtist ikki altíð at vera samsvar millum hvussu tú skilur teg og tíni, og hvussu tað í roynd og veru virkar.
Metal er í dag eitt globalt fyribrigdi, við milliónum av metalfjepparum í ikki bara vesturheiminum, men eisini kring allan heim. Lond í miðeystri og arabiska heiminum hava eisini forkunnugar undirgrundspallar innan metal, ið vit framvegis ikki vita tað heilt stóra um. Í hvussu so er ikki so leingi sum vit ikki gáa um øll hesi fólkini, ið eisini eru sjónlig í Føroyum. Eg veit satt at siga ikki, um nøkur onnur tónleikasjangra hevur havt líka nógv momentum í Føroyum seinastu árini. Kanska kontri og dansband, men tað er nú ein heilt onnur søga.
Hvør framtíðin er hjá hesi tónleikasjangru, ið tvíheldur um tað gamla, meðan áherðslan framhaldandi liggur á at bróta mørk, er torført at siga. Teitur E. Fossaberg hevur í hvussu so er góðar vónir fyri metal umhvørvinum í Føroyum, og tað er ein spennandi rættur tey hava í grýtuni við Wacken Metal Battle. Og stóribeiggi í Týsklandi fer so ongan veg við bræði.
Á Wacken Metal Battle 2013 framførdu:
The Happening
Tidal Crush
Synarchy
Reduced To Ash
SIC
Earth Divide
Konqueror
Asyllex
Fá meiri at vita um Wacken Open Air á http://www.wacken.com/


text:
Tróndur í Gøtu skal landa í Kollafirði
21-09-2018 - 21:30 - Jóanis Nielsen
Tróndur í Gøtu siglir inn av makrelfeltinum norðanfyri, teir hava 800 tons av makreli, sum teir skulu landa til Faroe Pelagic í Kollafirði, teir verða á Kollafirði kl. 8 leygarmorgunin.
Vit hava júst nú tosað umborð á Trónda, teir hava roynt á 63N heilt eystur ímóti norska markinum, men gjørdu eitt rend norður á 64N, á 64N var ikki nógv at síggja so teir fóru suðuryvir aftur at royna, har hini føroysku skipini eisini hava roynt.
Veðrið er hampuligt í kvøld, tað var meira vindur fyrr í dag søgdu teir, tá ið vit tosaðu umborð.


text:
Talan var um ein javnan toppdyst í Klaksvík, sum KÍ endaði við at vinna 2-0. Tað sigur B68 venjarin Bill M. Jacobsen. Hann greiðir eisini frá B68 verkætlanini í 2018, har málið er at flyta upp og mennast. Hoyr samrøðu við B68 venjaran niðanfyri.
- Hjarnar skoraði fyri Føroyar
- B68 TV – KÍ 1-2 B68
- 2. Deild elta 4. plássið eftir stórsigur
- Trúgva enn upp á tað
- Gentur U15 (½ vøllur) spæla um FM
- Komandi dystir
- Dystir hesa vikuna
- Komandi dystir
- Venjingartíðir fyri U15 hjá Gentum og Dreingjum
- Týdningarmikil sigur hjá 2. Deild
- B68TV – B68 1-1 Nsí
- Dystarfrásøgn: Tóku ikki av møguleikanum
- B68TV – B68 3-0 TB/FCS/ROYN
- Eykaðaðalfundur 13.septembur
- B68TV – B68 2-2 KÍ
- B68 Dagur 18. august!
- Dystarfrásøgn: Greiður sigur til endans
- Dystarfrásøgn: javnleikur í evstu løtu
- Ragnar Lindholm aftur í Reyðum
- André Olsen skal venja kvinnurnar
- Koyr á Brasil
- Heja Sverige
- 15. umfar á skránni
- Áfram Ísland
- Koyr á Serbia


text:
2008
2008 (MMVIII) var eitt skotár, ið byrjaði á einum týsdegi eftir tí gregorianska kalendaranum. Árið er nummar 2008 aftaná kristi føðing, áttunda árið í triðja ártúsund, áttunda árið í 21. øld, og níggjunda árið í 2000-árunum.
Innihaldsyvirlit
Hendingar[rætta | rætta wikitekst]
Januar[rætta | rætta wikitekst]
- 1. januar - Kýpros og Malta taka upp Evruna.
- 2. januar - Prísurin á petrolium fer upp um 100 dollarar fyri fyrstu ferð nakrantíð.
- 8. januar - Maldivski forsetin verður fyri eini morðroynd.
- 19. januar - Løgtingsval
- 25. januar - Kina upplivir verstu kavaódn síðani 1954. 133 fólk lata lív. Fleiri partar av landinum liggja uttan streym.
Februar[rætta | rætta wikitekst]
- 4. februar - Iran opnar sína fyrstu rúmdarstøð, og sendir sítt fyrsta rúmdarfar upp í rúmdina.
- 17. februar - Kosavo fær fullveldi frá Serbia.
- 19. februar - Fidel Castro boðar frá, at hann sigur av sær sum forseti Kuba tann 24. februar sama ár.
- 20. februar - Full mánamyrking sæst frá øllum heiminum uttan suðvesturasia.
- 24. februar - Raúl Castro verður valdur forseti Kuba.
Mars[rætta | rætta wikitekst]
Apríl[rætta | rætta wikitekst]
- 27. apríl - Afghanski forsetin verður fyri morðroynd, tá Taliban leypur á hann undir eini hernaðarskrúðgongu í Kabul.
- 28. apríl - India setur heimsmet, tá teir senda 10 satelittar upp í rúmdina í senn.
Mai[rætta | rætta wikitekst]
- 3. mai - 133.000 fólk lata lív í Burma undir veðuródnini Nargis.
- 7. mai - Dmitry Medvedev gerst forseti Russlands. Hann tekur yvir frá Vladimir Putin.
- 8. mai - Ófriður tekur seg upp í Libanon.
- 12. mai - Meir enn 69.000 fólk lata lív í Kina, tá ein jarðskjálvti, ið málar 7,9 á Momentstiganum, rakar suðvesturkina.
Juni[rætta | rætta wikitekst]
- 2. juni - Bilbumba brestur uttanfyri donsku sendistovuna í Islamabad. 5 fólk lata lív.
- 8. juni - 7 fólk lata lív, og 10 koma til skaða, tá ein 25 ára gamla maður leypur á mannfjøldina við knívi í Akihabarabýpartinum í Tokyo.
- 27. juni - Robert Mugabe verður endurvaldur til forseta Simbabvi.
- Bill Gates fer frá sum stjóri Microsoft aftaná at hava sitið í stjórasessinum í trý ártíggjur.
Juli[rætta | rætta wikitekst]
- 7. - 9. juli - 34indi G8-fundurin verður hildin í Japan.
- 23. juli - Ram Baran Yadav gerst fyrsti forseti Nepal.
August[rætta | rætta wikitekst]
- 1. august
- Full sólarmyrking sæst í Kanada, Norðurgrønlandi, Miðrusslandi, Mongolia og Kina.
- George Tupou V verður krýndur nýgjur kongur Tonga.
- 6. august - Sidi Ould Cheikh Abdallahi, forseti Móritania verður tikin av valdi undir einum hernaðarkuppi.
- 15. august - Pushpa Kamal Dhal, kendur sum Prachanda, verður valdur fyrsti forsætismálaráðharri Nepal.
- 17. august - Amerikanski svimjarin Michael Phelps setur nýtt met, tá hann vinnur sína áttundu medalju á somu Olympisku leikum. Fyrra metið átti amerikanski svimjarin Mark Spitz, ið vann sjey medaljue á leikunum í 1972.
- 18. august - Pervez Musharraf fer frá sum forseti Pakistan.
September[rætta | rætta wikitekst]
- 3. september - Yousaf Raza Gillani, forsætismálaráðharri Pakistan, verður fyri eini morðroynd.
- 17. september - Haumea verður klassifiserað sum fimta dvørg-gongustjørnan í okkara sólskipan.
Oktober[rætta | rætta wikitekst]
- 7. oktober - Russland avger at veita Íslandi lán uppá 4 milliardir Evrur, sum hjálp í fíggjarkreppu landsins.
- 9. oktober - Fíggjarkreppan 2008: 3 størstu bankarnir í Íslandi: Kaupþing, Landsbankinn og Glitnir verða yvirtiknir av íslenska fíggjarmálaeftirlitinum.
- 14. oktober - Stephen Harper verður endurvaldur sum forsætismálaráðharri Kanada.
November[rætta | rætta wikitekst]
- 4. november - Barack Obama verður, sum fyrsti afroamerikanari, valdur 44indi forseti USA.
- 6. november - Jigme Khesar Namgyel Wangchuck verður endurkrýndur kongur av Butan. Hann fór av trónuni í 2006.
- 11. november - Queen Elizabeth 2 fer á sína síðstu ferð frá Southampton, Onglandi til Dubai. Skipið verður hereftir eitt flótandi hotel í Palm Jumeirah, Sameindu Emirríkjunum.
- 25. november - Grønland heldur fólkaatkvøði um størri sjálvstýri frá Danmark. Úrslitið gerst at 75% eru fyri.
Desember[rætta | rætta wikitekst]
- 5. desember - Likamsleivdir funnar í 1991, verða eftir eina DNA rannsókn, staðfestar at vera av Nicholas II sari av Russlandi.
- 6. desember - Ófriður tekur seg upp í Grikkalandi, eftir at ein 15 ára gamal drongur verður skotin til deyða, av grisku løgregluni.
- 12. desember - Sveits fer uppí Schengen-samstarvið.
- 16. desember - Levdir av gomlum Wari býi verða funnar í norðurPeru.
- 31. desember - Eitt eyka skotsekund (23:59:60) verður lagt afturat endanum av árinum. Hetta hendi síðst árið 2005.
Ítróttur[rætta | rætta wikitekst]
- 8. - 24. august - Summar-OL verður hildið í Bejing, Kina.
Fótbóltur[rætta | rætta wikitekst]
Føðingar[rætta | rætta wikitekst]
Andlát[rætta | rætta wikitekst]
- 11. januar - Edmund Hillary, nýsælendskur fjallaklintrari (f. 1919)
- 17. januar - Bobby Fischer, amerikanskur talvleikari (f. 1943)
- 22. januar - Heath Ledger, avstralskur sjónleikari (f. 1979)
- 19. mars - Paul Scofield, enskur sjónleikari (f. 1922)
- 5. apríl - Charlton Heston, amerikanskur sjónleikari (f. 1923)
- 14. apríl - Ollie Johnston, amerikanskur animator (f. 1912)
- 26. mai - Sidney Pollack, amerikanskur sjónleikari og leikstjóri (f. 1934)
- 1. juni - Yves Saint Laurent, franskur mótasniðgevi (f. 1936)
- 9. august - Bernie Mac, amerikanskur sjónleikari og skemtari (f. 1957)
- 10. august - Isaac Hayes, amerikanskur tónleikari (f. 1942)
- 26. september - Paul Newman, amerikanskur sjónleikari (f. 1925)
- 29. november - Jørn Utzon, danskur arkitekt (f. 1918)
- 11. desember - Bettie Page, amerikonsk pin-up modell (f. 1923)
- 25. desember - Eartha Kitt, amerikonsk sangarinna (f. 1927)


text:
Betri heimatænasta og eldrarøkt
Tjóðveldi raðfestir eldraøkið høgt. Fleiri átøk skulu tryggja ein góðan aldurdóm við betri loysnum. Vit vilja styrkja og víðka Heimatænastuna. Vit vilja seta fleiri flógvar hendur á ellis- og røktarheimini. Vit vilja teimum, ið eru rakt av demens ella aðrari sjúku og vorðin óhjálpin, heim og tilboð. Saman við landinum vilja vit skunda undir eitt hospice.
Livialdurin hækkar. Vit verða fleiri eldri og trýstið økist á kommunurnar at veita borgarunum munagóðar tænastur. Aðalmálið hjá okkum er, at tey gomlu kunnu vera heima sum longst. Tí vilja vit útbyggja Heimatænastuna. Tilboðini skulu verða fleiri, so tey gomlu kunnu velja sær tær tænastur, tey halda seg hava brúk fyri, og við røttu hjálpini klára seg heima nøkur ár afturat.
Okkara eldru borgarar hava tørv á ymiskum bústaðarloysnum. Valmøguleikin eigur ikki at vera millum eini stór sethús ella eitt pláss á røktarheimi. Tí er eisini neyðugt beinanvegin at kanna tørvin á íbúðum, vardum bústøðum, umlættingarplássum og røktarheimsplássum.
Tað er bráðneyðugt at útvega teimum, ið verða rakt av demensi ella aðrari sjúku, sum ger tey óhjálpin, heim og tilboð. Tørvur er á heimi, dagtilboði og fleiri møguleikum til umlætting í styttri og longri tíð Aðalmálið er at eisini fólk við demens kunnu vera heima sum longst og fáa neyðugu hjálpina har.
Tørvur er á fleiri starvsfólkum, bæði á røktarheimum og í heimatænastuni. Í miðal er eitt starvsfólk fyri hvørjar fýra brúkarar á eldraøkinum. Hetta er mangan alt ov lítið. Vit vilja tryggja at eitt starvsfólk verður fyri hvørjar tríggjar brúkarar. Tjóðveldi vil tí seta 10 milliónir krónur eyka av til at styrkja Heimatænastuna og økja normeringina á ellis- og røktarheimunum.
Neyðugt er eisini at útvega fleiri umlættingarpláss til sjúklingar, ið eru liðugt viðgjørdir á sjúkrahúsi, eins og til at avlasta avvarðandi hjá røktarkrevjandi eldri, ið búgva heima. Tey vælumtóktu tilboðini um fyribyrgjandi venjingar, eiga at verða ment meir. Eisini verður strongt á at fáa fleiri námsfrøðingar inn á eldraøkið, til at skapa innihald í gerandisdagin og stuðla okkara eldru.
Tá lívið lækkar móti endanum, er alneyðugt at tryggja øllum borgarum, eldri sum yngri, virðiligar umstøður. Tí eiga stig at verða tikin til at útvega eitt hospice til doyggjandi.


text:
Dansurin aftaná jólaveitsluna er einans fyri tey, ið hava keypt atgongumerkið
Til árligu jólaveitsluna er fullsett, harvið er ikki møguleiki at keypa atgongumerki til dansin aftaná, tá brunamynduleikarnir ikki loyva fleiri enn 60 inn í hølið.
Vit í nevndini eru sera hørm um, at møguleiki ikki er fyri at keypa atgongumerki til dansin, men vit eru komin í eina støðu, sum vit ikki hava uppliva fyrr, nevniliga at tað er útselt og fullsett til jólaveitsluna.
Vit vóna at tit skilja okkara støðu, og vit vilja arbeiða fyri at loysa hølisviðurskiftini til næsta ár.


text:
Nú 2015 er farið at halla, hevur borgarstjórin, sum vanligt, gjørt eitt skriv við kunning um brátt farna ár og nøkrum ætlanum fyri komandi ár. Skrivið er borið í hvørt hús, men kann eisini takast niður her.
22.12.2015
Kunningarskriv frá borgarstjóranum
- Tunnils Sunnudagur
- Vikublaðið: Stórsligin konsert við Nes Sóknar Musikkfelag
- ÚF: Kommunusamskipan Føroya vil ikki rinda lærarum fyri skeið
- Leygarkvøld á Blikk
- Frá Eysturoyar gongufelag.
- Kommunuskrivstovan stongd flaggdagin
- Flagdagshald
- Kvøldvøka í Glyvra Kirkju
- Vinnuvitan: Framleiða taksperrur í Runavík
- Vikublaðið: Projektkapping um nýggja kirkju á Glyvrum
- Portalurin: John Petersen verður nýggjur venjari hjá Skálamonnum
- Portalurin: Kórkonsert í Fríðrikskirkjuni sunnudagin klokkan 20
- Portalurin: Gravgangur eftir at seta búgv við Skálafjørðin
- Barnakór Glyvra kirkju
- Minningarhald fyri teir sum fórust við Immanuel.
- Eysturoyar Gongufelaga
- Vikublaðið: Nýggj frisørsalong í Lamba
- ÚF: Bert Klaksvík og Gøta ikki við í fótbóltshøllini í Skálabotni
- NSÍ og Skála fáa Áskoðarapláss
- Fish Fair Kappingin 2007 hjá NSÍ


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Hønur og skattur
Juli 19 , 2012Ja, tað er syndarligt, at sovorðið sum hønur og dunnur og onnur kríatúr, sum vera havd á slíkum støðum, sum í viðalundini ikki kunnu fáa frið fyri ótangum, man tað ikki vera uppalingini, ið bilar? børn, sum eru uppvand við at fara væl um kríatúrini, gera teimum ikki ónáðir!!!!
So er tað skatturin, løgið, at meira skattur skal koma inn í kassan nú enn fyrr, tí neyvan hevur arbeiðsloysið verið størri í nýggjari tíð her í bygdini, ella hvussu? Kann tað vera ALS, sum gevur eina javnari inntøku? Men er tað tað, so skuldi tað eisini sæðst í øðrum kommunum, kundi verið áhugavert at funnið orsøkina, hvat halda tit í bygdarráðnum?
Vit ivast í, um arbeiðsloysi er so stórt sum tú heldur.
Vit halda, at orsøkin til meirinntøkuna kann vera fleiri skattgjaldarar – vit eru fleiri vestmenningar enn í fjør, og betri og støðugari inntøkur. Fleiri ung fólk hava eisini fingið onkrar góðar inntøkur hjá Vestmanna Seafood, tær muna sera væl, tí fleiri av hesum høvdu onga inntøku í fjør.
Bussiness Game
Juli 19 , 2012Nú hevur Fiskivinnuskúlin vunni kappingina fyri 3 ferð, hví ger Vestmanna kommuna onki burturúr tá ein skúli í bygduni vinnur eina so stóra verkætlan, tit kundu skipa fyri móttøku ella okkurt líknandi, hví verður onki gjørt. Hevði tað tað verið ein skúli í Klaksvík ella í Tórshavn ella fyri so vítt í suðrið, so hevði øll kommuna verið á gosi við stórari móttøku og hornblástrið.
Vit ásanna, at meir kundi verið gjørt. Ein orsøk til hetta er, at skúlafrítíðin varð byrjað, og at vit ikki vórðu kunnað um sigurin. Vit lósu um hann á facebook og løgdu so tíðindi á heimasíðuna. Vestmanna Kommunu stuðlaði næmingunum, eins og vit hava gjørt til undanfarnar kappingar.
Versnandi trivnaður og skattaprosent
Juli 19 , 2012Tó at handils- og tænastuvirksemi í bygdini mestsum er burtur, so kunnu vit lesa á heimasíðuni hjá kommununi, at inntøkurnar til kommunukassan bara vaksa og vaksa. Hetta kunnu vit undrast yvir, men fegnast um! Men hvussu við trivnaðinum í bygdini?
Seinastu nógvu árini hevur Vestmanna Kommuna havt eitt tað hægsta skattaproentið í landinum. Hevur kommunan umhugsa at brúka vaksandi inntøkurnar til at lækka skattaprosentið, so fleiri ung fáa hug at búseta seg her?
Tað er langt síðan, at hundaeigarar fingu bræv frá kommununi um, at tað ikki var loyvt at hava hundar gangandi leysar. Allíkavæl uppliva vit stórar "hordir" av leysgangandi seyði, sum "plyndrað" hvønn urtagarð í bygdini, til langt út á summari. Hetta skapar mistrivnað hjá nógvum! Hevur kommunan umhugsa at brúka ein part av økjandi skattainntøkunum til vetrarfriðing fyri at bøta um trivnaðin? Kommunan hevur longu vunnið eini 20% av hesi útreiðslu í meirinntøkum bara higartil í ár.
Kommunan sigur seg satsa alt upp á røktarheim og kirkjugarð, og hesi skulu til. Men hví byggir kommunan eitt røktarheim, sum hevur nógv størri kapasitet, enn vestmenningar hava brúk fyri? Kundi pengarnir ikki verið brúktir betri? Hví taka pengar frá borgarunum til slíkt?
Ein stúrin borgari
Skattaprosentið er sett til 23% eftir avtalu við Fíggjarmálaráðið, vit kunnu ikki lækka tað, fyrr enn kommunuskuldin kemur niður um eina álíkning. Útlit eru fyri, at skattaprosentið kann lækka í 2014.
Vetrarfriðing er við í raðfestingarlistanum hjá bygdarráðnum, vit vænta, at hon gerst veruleiki í komandi bygdarráðssetu.
Eitt røktarheim skal í minsta lagi hava 20 búfólk, annars er tað eitt sambýli; vit valdu 24 heldur enn 20, tí mett varð, at 3 eindir á 8 búfólk er hóskandi. Stuðulin til røktarheimsbygging er nógv hægri enn til sambýli, tí byggja vit røktarheim. Harumframt er tað bíligari pr. búfólk at byggja til 24 heldur enn t.d. 12. Onnur orsøk er, at vit hugsa um almenn størv í kommununi, og at grannakommunur kunnu “keypa” røktarheimspláss frá okkum. Stutt sagt hugsa vit eisini um øktar inntøkur hjá kommununi.
Seydur
Juli 19 , 2012Haldi at holdningurin hjá VK er rættuliga arrogantur viðv. Borgarum vs seyð.
Tá tad nú eru so nógvir borgarar í bygdini, sum eru ónøgdir við at bygdin ikki blívur vetrarfriðað, og so nógv sum skriva um tad herinni, so burdu tit altso gjørt nakað við tað, og ikki bara brúkt tómar undanførslur. Tit ljóða eftirhondini sum ein skøva pláta, við hesum standard-svarunum, sum ikki nytta nakad, men bert gera fólk enn meira
óð.
Vísið virðing fyri øllum teimum borgarum, sum royna, at hava tad pent rundanum húsini. Tad er eitt mark fyri hvussu høgan garð man skal hava, og tað markið er ikki 2 metrar....come on..
Tað kann ikki vera meiningin, at fjøldin skal víkja, fyri nøkrum fáum seyðabøndrum, og teirra altetandi kríatúrum....
Og fá so hesa bygdina vetrarfriðaða for ólukkan....
Vit eru ikki arogant og heldur ikki ein skøvað pláta. Tit spyrja um tað sama, og vit svara tað sama, tí umstøðurnar eru ikki broyttar. Bøndurnir hava rættindi í eini gamlari lóg frá 1937, kommunurnar kunnu ikki broyta hesa lóg, men løgtingið kann. Kanska kundu tit roynt at ávirka løgtingslimir og fingið teir at broytt lógina, so høvdu øll verið glað.
Uttanfyri Fossa
Juli 19 , 2012er ikki hampað um trøðini sum standa ímóti fjallinum. Haldi tað er vánaligt at trøðini og annar vøkstur standa undir í grasi. Tá alt er avblomstra kann verða líkamikið við sláing.
Eitt hjartasuff ikki spurningur :-(
Brúgvin á ovaravegi
Juli 19 , 2012Brúgvin á ovaravegi burdi verið eftirhugd, hatta hegnið sær ikki alt for trygt út.
Skjóting.
Juli 16 , 2012Nú er nóg mikið við hasi skjótingini úti á berg. Klokkan er 22.27, mikukvøld og har verður skotið við sama lag úti á Berg.
Um kommunan ikki setir ein stoppara fyri hasum í stunduni, so verður hettar melda til løgregluna.
Hvat stendur í loyvinum hjá hasum felagnum?
Er tað loyvið at skjóta so seint á kvøldið?
Annars liggja dúgvir og sløðast við sjóðarmálan á Stígginum......
Har má eisini gerast ein greið lóg um, at tað ikki verður skotið hvønn dag og hvørt kvøld. Eingin kann ganga har longur, uttan oyraklaffar....
Var ikki okkurt við at tað skuldi standa uppsligið nær tað verður skotið?
Vestmanna Kommuna hevur viðgjørt viðmerkingina saman við Vestmanna Byrsufelag.
Skjóting er serliga ein summarítrótt. Tað ljósu tíðina hevur felagið fastar venjingartíðir týskvøld og hóskvøld kl. 19 – 22. Upp til kappingar kann vera vant aðrar tíðir, men skjótast skal ikki aftaná
kl. 22.
Felagið skipar av og á fyri kappingum. Tær plaga at vera leygardagar. Vanliga byrja kappingarnar kl. 9, og enda seint seinnapartin.
Vit hava verið úti á skjótivøllinum, tá ið skotið hevur verið, og meta ikki, at ov nógv óljóð stendst av hesum. Fuglur og seyður sýnist ikki at ávirkast av ljóðunum frá skjótingini.
Ein 7 metra høgur netskermur er settur upp fyri at lætta um uppruddingina av leivdum av leirdúgvum. Tað slepst tó ikki heilt undan, at nakað av leirdúgvum fer uppum netskermin og fara oman/niðan í bøin. Tú skrivar, at leirdúgvuleivdir liggja niðri við sjóvarmálan. Til hetta søgdu umboðini fyri felagið, at fyri at enda niðri við sjóvarmálan, mugu tær næstan vera kastaðar oman. Tær verða ikki skotnar so langt omaneftir.
Rætt er, at tað skal standa uppsligið, nær skotið verður. Hetta verður gjørt beint eftir summarfrítíðina. Venjingartíðirnar hjá felagnum verða lýstar her á heimasíðuni sí her.
Setanarrøða og midnáttarrøða
Juli 16 , 2012Eg var burturstaddur á stevnuni, tí hoyrdi eg hvørki setanar- ella midnáttarrøðu. Ber til at fáa tær á heimasíðuna?
Við at trýsta á leinkjurnar niðanfyri ber til at lesa røðurnar, sum vórðu hildnar á Fjarðastevnu 2012.
Setanarrøðan hjá Karl A. Olsen, borgarstjóra
Midnáttarrøðan hjá Bárða Nielsen, løgtingsmanni
bátastevna
Juli 16 , 2012Havi hoyrt at Bátastevnan nú skal flyta inn á fjørð. Haldi tað verða sera harmiligt tá hugsa verður um hvussu hugnaligt tað er at hava sovorði inni í bygdini. fólk koma út og spáka og tosa við gestinar og tað er so sera hugnaligt. Kann ikki ímynda mær at tað verður nær á námind líka hugnaligt og stuttligt at hava hana inni á fjørð. Hvat er grundgevingin fyri hesum ?? Luktar eitt sindur av gerrigheit !!!
Tað eru so fá tiltøk til í bygdini longur og haldi at bátastevnan er nakað øll gleða seg til hvørt ár. haldi eisini at tað er sera keðiligt at sovorði bert skal verða um at skovla pengar undir seg. Í mínari meining skuldi handan stevnan verði inni í bygdini í frið, har fólk hugnar sær á økinum eins og ganga húsagongd !!
Hetta kennir Vestmanna Kommuna einki til.
Tað er kappróðrardeildin hjá VÍF, sum skipar fyri Bátastevnuni, og eru tey røttu at spyrja.
fjrðastevna
Juli 13 , 2012eru ongar myndir frá fjarðastevnuni??
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: A. G. Lindqvist
Lag: Eg vist ikki má so syrgin vera
Týtt: Kajfinn Hammer
1. Kvøldarsólin setir handan fjallið,
heilsandi farvæl so føgur, blíð;
yvir meg hon purpurroðan breiðir,
ber til landið sælu hvíldartíð!
Stillar aldur fram við fjøru tutla
og sum brandar skyggja eins og gull,
meðan norðlýsið um hválvið logar,
á, hvør signað sjón so undurfull.
2. Fyri dagin, sum nú er at enda,
o, mín Frelsari, eg takki Tær,
at Tú gavst mær hetta fagra landið,
og mín troyst og verja gjørdist mær.
Sum ein faðir eymligt seg miskunnar
yvir síni børn, so hevur Tú
borið meg á fjálgum faðirørmum
og ei troyttur enn ert vorðin nú.
3. Gev mær nú í nátt, o, Guð, at hvíla
undir Tíni faðirligu makt.
Bjóða einglum Tínum hjá mær vera
og við legu mína halda vakt.
Frið eg finni ei í hesum heimi,
bert í Tær finst hvíla til mítt sinn.
Leið meg Frelsari hin smala vegin,
til í Himmalin eg stígi inn.


text:
Leingi hava lærarar, foreldur og næmingar saknað nýggja undirvísingarheild til føroyska søgu, og nú er fyrsta bind sett til sølu.
sBókin Føroysk søga 1 er ætlað søguundirvísingini í 7. flokki. sBókin viðger tíðarskeiðið uml. 1750 til uml. 1914 í føroyskari søgu. Millum evnini, ið verða viðgjørd, eru Vágsbotnshandilin, Nólsoyar Páll, gamla bygdasamfelagið í 19. øld, fríhandil, samfelagsbroytingar síðst í 19. øld og tjóðskaparlig veking.
Jóan Pauli Joensen, Dr. Phil, Fil. Dr., professari í siðsøgu, hevur skrivað tekstin, og Ole Wich hevur teknað og savnað inn myndir. Bergur Rasmussen, lærari, hevur skrivað læraravegleiðingina og gjørt uppgávur til tilfarið, og Sigfríður Abrahamsen hevur ritstjórnað og savnað inn filmar.
sBøkur eru samvirknar bøkur. Tað vil siga, at tær – umframt tekst – hava ljóð, film og samvirknar uppgávur. sBøkurnar liggja á netinum, men eru persónligar, soleiðis at næmingurin kann skriva viðmerkingar og undirstrika í sínari egnu bók.
Føroysk søga 1 er ætlað at verða brúkt saman við bókunum um heimssøgu, sum Nám fyri stuttum gav út til framhaldsdeildina. Jóan Pauli Joensen hevur týtt og tillagað røðina Heimssøga, sum Nám hevur keypt frá svenska forlagnum Natur & Kultur.
Nýggja sBókin kostar 99 krónur fyri eitt 3-ára hald. Skúlar (og onnur) kunnu keypa sBókina í netsølubúðini hjá Systime.
Umframt tekstin fáa næmingar og lærarar atgongd til:
• 35 samvirknar uppgávur
• 29 filmsbrot
• 8 samvirknar ritmyndir
• 96 uppgávur
• 165 myndir
• 165 orðafrágreiðingar
• 60 persónslýsingar
• 3 arbeiðsfrymlar
Viðkomandi leinki:
Heilsan
Nám


text:
Orð: W. R. Featherston
Týtt: Johs. Andr. Næs
Upprunaheiti: My Jesus I love Thee, I know Thou art mine
1. Mín Jesus eg elski Teg, og tí frá í dag
eg vil Tú skalt reka mær hvønn syndhug avstað.
Mín náðigi dómari, mín Frelsari ert Tú,
um fyrr eg ei kendi Teg, so elski eg Teg nú!
2. Tú fyrstur við kærleika ert komin til mín,
og størstan mær tókti hann við krossdeyðan Tín;
við sigrandi krúnu í deyðan gekst Tú,
um fyrr eg ei kendi Teg, so elski eg Teg nú!
3. Og nú vil eg elska Teg í lívi og deyð’,
og lovsong Tær syngja hátt, Tín náði mær beyð;
eg teska vil til Tín við deyðans kalda blund:
Mín Jesus, eg elski Teg nógv mest í hesi stund!
4. Ja, einaferð skal eg Teg so klároygdur sjá,
og sigursins krúnu Tú manst geva mær tá,
eg syngi tá sælur í Himnanna bú:
Eg havi ei, Jesus mín, Teg elskað sum nú!


text:
Evnið verður nýtt í stóran mun, og tí eru stórar nøgdir latnar út í umhvørvið. Siloxan (D4/D5) verður spakuliga brotið niður í náttúruni, og finst tí í lutfalsliga stórum nøgdum fleiri staðni í umhvørvinum. Enn er ikki nóg góður kunnleiki til at meta um langtíðarárinini av siloxan (D4/D5).
Siloxan (D4/D5) hevur eginleikar, sum ávirka tættleikan í vørum sum sjampo, kremum og líknandi, so tey gerast lættari at smyrja og brúka annars. Siloxan (D4/D5) dampar lættliga og er tí hent at hava í vøru, sum skal torna eftir at hon er smurd á. Evnið verður eisini nýtt til at leingja haldførið á máling, sum skal nýtast, har tað er ábært. Harafturat verður siloxan (D4/D5) nýtt til at verja prentplátur í elektroniskum vørum.
Ikki allar vørur, sum innihalda Siloxan (D4/D5), hava vørulýsing. Um vøran hevur vørulýsing, so kanst tú hyggja eftir:


text:
Eg (Rókur) havi nú skift út mótulið sum tók sær av at senda teldupostar til brúkarar um nýtt tilfar á svimjing.com, við eitt líknandi men meira einfalt. Hitt riggaði fyri so vítt fínt, men var eitt sindur ov roksut við at man skuldi seta eina rúgvu av krossum – ‘halda’ alt møguligt – og allíkavæl risikeraði ikki at fáa fráboðan um okkurt áhugavert.
Nýggja mótulið er meira einfalt: Far inn undir tínar kontosetingar (“Mín konto”) og vel “Fráboðanarsetingar”, og tendra so fyri høvuðskontaktini (‘Fráboðanarstøða virkjað’). Síðani kanst tú velja til ella frá um tú vilt fráboðast um nýtt innihald, um nýggjar viðmerkingar, og um hvussu nógv tú ynskir at síggja í teldupostinum (bara yvirskriftir ella eisini tekst). Og tað er so tað.
Burtur er altso møguleikin fyri at velja at fáa fráboðanir um akkurát hendan ella handan postin, og frávelja fráboðanir um onkran annan post; men vónandi ger tað bara skipanina greiðari. Í staðin fært tú nú ein regluligan teldupost (í løtuni 6 tímar millum hvønn teldupost) sum listar upp nýtt innihald og/ella viðmerkingar síðani seinasta teldupost.
Til ber sjálvsagt eisini at brúka RSS, ella bara hyggja regluliga inn á heimasíðuna 🙂


text:
Kort
Kort er teknað framseting av parti av yvirflata jarðar. Á kortum verður heimurin teknaður, allur ella í pørtum. Elstu kortini, vit vita um, vóru ógvuliga óneyvar strikumyndir. Tí var ikki lætt at finna eftir teimum. Eitt av teim elstu kortunum, sum vit vita um, er meira enn 8000 ára gamalt. Tað er ein veggjamálningur í Turkalandi, sum vísir eitt býarkort. Í Egyptalandi og Irak eru kort, sum eru 3000 og 4000 ára gomul. Tey vóru ofta teknað á leirplátur. Fyri 2000 árum síðan gjørdu grikkar, sum vóru siglandi fólk og handilsfólk, kort yvir strandaøkini í Miðjarðarhavi. Rómverjar, sum tóku kortkynstrið hjá grikkum til sín, gjørdu landakort, sum vístu, hvussu landið sá út, og hvar vegir vóru. Nú á døgum nýta vit kort til so mangt. Býarkort sýnir til dømis, hvar gøturnar eru, og hvussu tær eita, so lættari er at finna í býnum. Veðurkort, sum vit síggja t.d. í sjónvarpi, sýna, hvussu veðrið verður ymsastaðni. Sjómenn sigla eftir sjókortum; á sjókortum eru m.a. dýpi og frámerki á landi.
Flestu kort hava málistokk, sum sigur okkum, hvussu nógv støddin í veruleikanum er minkað á kortinum. Hevur tú eitt kort í lut fallinum 1:100.000, merkir tað, at ein centimetur á kortinum svarar til 100.000 centimetrar í veruleikanum, t.e. ein kilometur. Eitt kort í einum heimsatlassi kann vera í lutfallinum 1:25 milliónir. Tá er ein centimetur tað sama sum 250 kilometrar. Fyri at vit kunnu skilja tekn, merki og litir, skal eitt kort eisini hava eina teknlýsing. Ymiskt littar linjur vísa ofta á vegir og jarnbreytir. Viðhvørt skilja vit millum vanligar vegir og motorvegir. Vøtn verða vanliga víst við bláum, og skógarøki verða víst við grønum. Hús eru oftast svartir smáir fýrkantar, og kirkjur verða teknaðar við einum krossi. Men tað er kortini týdningarmikið at minnast til, at tað, sum merkir eitt ávíst á einum korti, kann merkja okkurt heilt annað á einum øðrum korti. Á einum korti kann til dømis ein lítil svartur fýrkantur ímynda eini hús; á einum stórum heimskorti kann ein slíkur fýrkantur har aftur ímóti merkja ein býur við fleiri milliónum íbúgvum.
Kortniðurfellingar [rætta | rætta wikitekst]
Skal allur heimurin verða teknaður, mugu ávís øki vaksast. Tað verður nevnt kortniðurfelling. Kendastu kortniðurfellingina gjørdi týskarin Gerhard Mercator í 1569 (niðurfelling Mercators). Hon sýnir skapið á meginlondunum rætt, men víddin er avskeplað, til dømis er Evropa ov stórt. Avleiðingin er, at Grønland tykist vera eins stórt og Suðuramerika, hóast Suðuramerika er átta ferðir størri.
Í 1974 gjørdi Arno Peter eina niðurfelling, sum avskeplar skapið á londunum, men sýnir røttu víddina. Her sært tú t.d., hvussu nógv størri Afrika er enn Evropa.
Fimm ymsar niðurfellingar[rætta | rætta wikitekst]
Mercator niðurfellingin er vinkulsonn. Hon gongur út frá miðkringinum. Men jú longri burtur frá miðkringinum eitt øki er, jú størri verður tað, sammett við veruleikan.
Peters niðurfellingin gevur eina avskeplaða mynd av tí skapi, sum heimsins lond hava. Tó ber til at samanbera støddirnar á meginlondunum, tí hon er víddarsonn.
Winkels Tripel niðurfellingin er hvørki víddarsonn ella vinkulsonn. Her eru tvær ymiskar niðurfellingar brúktar fyri at fáa eitt heimskort, sum samsvarar meira við veruleikan.
Fullers niðurfellingin gevur eina aðra mynd av heiminum. Stóri fyrimunurin við hesi niðurfellingini er, at hon teknar heimsins lond við næstan ongari avskepling bæði víkjandi skapi og stødd á londunum.
Gall niðurfellingin: á flestu heimskortunum í USA liggur Amerika miðskeiðis í kortinum.


text:
Hjá kvinnunum er VÍF favorittur at endurvinna føroyameistaraheitið. Tað vita tey eisini í Vestmanna, og greipuvinnararnir renna heldur ikki undan favorittleiklutinum.
Tíðindi
Kyndil vil røkka hálvfinalunum
– Nú kappingin er broytt er málið uttan iva, at vit skulu enda millum fýra tey fremstu liðini í landskappingini og harvið vinna okkum í hálvfinalurnar. Tað hevði so heldur ikki gjørt tað verri, um vit megnaðu at varðveita heitið sum steypavinnarar.
Fáar streingir at spæla uppá
– Hópurin sær spennandi út, men hann er sera smalur. Tað sigur hondbóltssnillingurin í Kollafirði, Hans Eli Sigurbjørnsson, um besta liðið hjá KÍF, nú nýggja kappingarárið byrjar um vikuskiftið.
VÍF og H71 vunnu Lionsbikarið
Árligu stórsteypadystirnir í hondbólti, har tey bestu farna kappingarár kappast um Lionsbikarið, vórðu spældir í Høllini í Kollafirði í dag.
Skeið fyri ungdómsvenjarar
Í september skipar Hondbóltssamband Føroya fyri venjaraskeiði við heitinum “Hvat er týdningarmiklast at læra átta til 12 ára gomul”.
A-landsliðshópur úttikin til venjingardyst
A-landsliðið hjá monnum skal spæla tveir venjingardystir móti landsliðnum hjá Finnlandi í Helsinki fyrsta vikuskiftið í oktober.
Dystast um Lionsbikarið
Seinnapartin sunnudagin verður ítróttahøllin í Kollafirði karmur um ársins stórsteypadystir í hondbólti, har tey bestu farna kappingarár hjá kvinnum og monnu kappast um Lionsbikarið.
Nýggi kappingarleisturin
Komandi kappingarár verður mansdeildin, sum nú eitur Okkara-deildin, skipað eftir nýggjum kappingarleisti.
Nýggir deildarstuðlar
P/F SMS er nýggjur deildarstuðul í bestu mans- og kvinnudeildini í hondbólti.
Væl eydnaður royndardagur
80 hondbóltsspælarar úr bestu deildini hittust leygardagin til ein sonevndan royndardag, har allir spælarar vórðu kannaðir í lopi, kvikleika, snarrenning og treysti.


text:
Norðurjól
Norðurjól er tiltak, har jólahugnin verður sogin inn undir húðina saman við anganum av brendum mandlum og einum heitum munni í desember kuldanum.
Tiltakið verður hildið uttandurða, har smáar búðir við sniðgivnum og heimabundnum føroyskum vørum eru til sølu.
Eisini er heitur matur, gløgg, kleynur og vaflur til sølu. Jólamaðurin vitjar, kórsangur er á skránni, og eisini verður felagssangur og livandi tónleikur.
Norðurjól skapa ein heilt serstakan jóladám. Og sama hvør tú ert, so fert tú óivað avstað við jólatónum í høvdinum og jólahýri í huganum.
Norðurjól var á fyrsta sinnið hildið í 2015, og tað er Norðoya Kunningarstova, sum samskipar tiltakið fyri Klaksvíkar kommunu.


text:
Stuttsøgukapping 2018: Freistin farin24. september 2018
3.000 krónur fyri bestu stuttsøguna
Glasir skipar enn einaferð fyri stuttsøgukapping millum næmingar skúlans. Tríggjar tær bestu søgurnar fáa vinning á ávikavist 3000, 2000 og 1000 kr. Umframt vinningin fáa tær bestu søgurnar tilboð um ritstjórnarliga viðgerð við útgávu í hyggju.
Freistin at senda stuttsøgur inn var 1. oktober 2018
Søgurnar skulu
· vera á føroyskum
· ganga fyri seg í nútíðini í Føroyum
· vera á leið 1000 orð
Mannagongd, tá ið søgurnar verða latnar inn:
Søgurnar skulu sendast inn á kapping@glasir.fomerktar “stuttsøgukapping”. Søgurnar skulu latast inn í Word-fílu, og fílunavnið skal vera tað sama sum heitið á søguni. Navnið á høvundinum, saman við kontaktupplýsingum (telefon, teldupostur, bústaður), skal ikki standa í sjálvum Word-skjalinum, men skal skrivast í teldupostin. Søgurnar verða síðani sendar víðari til dómsnevndina anonymt.
Einans næmingar á Glasi kunnu taka lut í kappingini.
Ein dómsnevnd, sum er mannað við lærarum og rithøvundum, velur vinnandi søgurnar. Heldur dómsnevndin tó ikki tær innkomnu stuttsøgurnar vera virðislønarverdar, tilskilar hon sær rætt til ikki at lata virðislønirnar.
Vinnarin verður kunngjørdur, tá dómsnevndin hevur lisið og viðgjørt innkomnu søgurnar.


text:
Dagin eftir borgarafundin á Skála um Dokkhøllina, varð málið viðgjørt á býráðsfundi hjá Runavíkar kommunu hin 24. mai. Tekniska deildin hjá kommununi hevði mælt til at gera eina sersamtykt fyri D-22-økið á Skála. Byggi- & býarskipanarnevndin hevði frammanundan viðgjørt málið hin 15. mai og umframt at taka undir við tilmælinum frá TD, legði nevndin áherðslu á, at býráðið kann seta krøv til útsjónd av bygninginum í samband við viðgerð av byggiloyvinum. Hin 17. mai tók Vinnu- & havnarnevndin undir við BBN.
Á býráðsfundinum setti borgarstjórin fram eitt broytingaruppskot til tilmælið, sum var soljóðandi:
Borgarstjórin setti fram broytingaruppskot um:
-At tikið verður undir við uppskotinum til sersamtykt fyri D22-økið á Skála.
-At hendan samtykt á ongan hátt merkir, at býráðið hevur givið tilsøgn um byggiloyvi til dokkhøllina í mun til umsóknina frá P/F Mest um byggiloyvi frá desember 2015 og seinni innsendum tekningum frá 2016.
-At málið um byggiloyvi til dokkhøllina skal takast upp til politiska viðgerð aftaná, at býarplansbroytingin er endaliga góðkend av landsmyndugleikunum.
Broytingaruppskotið varð samtykt við 9 atkvøðum fyri, meðan ein býráðslimur ikki atkvøddi, og ein annar var burturstaddur.
Harvið verður umsóknin um byggiloyvi, sum kom Runavíkar kommunu í hendi í desember mánaða 2015, tikin uppaftur til politiska viðgerð av nýggjum, tá ið formella/tekniska málsgongdin í málinum einaferð er komin at enda og avgreidd.
Málið um serstaka byggisamtykt fyri høll yvir Turrdokkina hjá MEST á Skála fer nú til almenna hoyring. Í døgunum frá 6. juni og fram til 27. juni 2017 liggur broytingin í byggisamtyktini frammi til skjals á Býráðsskrivstovuni/Kunningarstovuni í Saltangará í vanligari upplatingartíð. Annars er endafreistin fyri møguligum mótmælum og/ella broytingaruppskotum sett til 18. juli 2017. Lýst verður við hesum í bløðunum hesa vikuna, fyrstu ferð í Sosialinum, sum verður borin í hvørt hús í dag.


text:
KAPPINGARREGLUR 2010
Grand Prix kapping fyri Børn og Ung á Breyt
Navn og endamál
Almenna navnið á kappingini er Grand Prix kappingin fyri Børn og Ung. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum og ungum. Fyri at luttaka og fáa stig í sjálvari Grand Prix kappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu vera í singlet/t-thirt í umboðar litir felagsins, tá kappast verður.
Tað verður kappast í niðanfyri standandi bólkum og greinum:
(LO: Longdarlop, TRÍ: Trístøkk, HÆDD: Hæddarlop)
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra Grand Prix kappingar, og kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Kappingar
1. Tórsbreyt hósdagur 27. mai – Bragdið (tilmelding í seinasta lagi sunnukvøldið 23. mai)
2. Svangaskarð mikudagur 09. juni kl. 18.00 – Treysti (tilmelding í seinasta lagi sunnukvøldið 6. juni)
3. Tórsbreyt leygardagur 25.juni – Hvirlan (tilmelding í seinasta lagi sunnukvøldið 20. juni)
4. Svangaskarð mikudagur 04. august kl. 18.00 – Treysti (tilmelding í seinasta lagi sunnukvøldið 1. august)
5. Tórsbreyt mikudagur 25. august- Bragdið (tilmelding í seinasta lagi sunnukvøldið 22. august)
Gevið gætur! Av tí at startlistar verða lagdir út á heimasíðuna undan kappingunum, er tilmeldingarfreistin fyrr enn vanligt. So minnist til at melda til í góðari tíð. Eingin tilmelding er á staðnum!
Stigatalva
Norska “Tyrvingetabellen” verður brúkt at geva stig eftir í hvørjari einstakari kappingargrein.
(GG: Stigatalvan kann ikki nýtast til at samanbera úrslit og árgangir). Leinkja til ”Tyrvingetabellen” liggur á heimasíðuni undir “Reglur”.
Stig verða givin eftir stigatalvuni hjá tí eldra árganginum í bólkinum.
18-19 ár fáa stig eftir 19 ár
16-17 ár fáa stig eftir 17 ár
14-15 ár fáa stig eftir 15 ár
12-13 ár fáa stig eftir 13 ár
10-11 ár fáa stig eftir 11 ár
8-9 ár fáa stig eftir 10 ár
Tvs. at t.d. dreingir 12-13, fáa stig eftir dreingir 13 ár, og at t.d. gentur 16-17 fáa stig eftir gentur 17 ár. Hjá børnum 8-9 verður stigatalva hjá 10 ár brúkt.
Samlaða einstaklingakappingin verður avgjørd eftir tveimum teimum bestu umførunum í stigum, sum íðkarin hevur fingið. Tvs. stigini av tveimum teimum bestu umførunum verða løgd saman.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur rennarin, sum hevur næstflest stig í einari kapping osfr.
Tilmelding
Tilmelding fer fram á heimasíðuni hjá FÍF, sum er www.renn.fo.
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).


text:
Ólavsøkusvimjing 28. juli 2018 aftaná kappróðurin
HETTA ER EITT OPIÐ TILTAK – ØLL ERU VÆLKOMIN !!!
//Tilmelding o.a.
Tilmelding til svimjingina á ólavsøku fer fram í seinasta lagi 25. juli við at flyta kr. 200,- á kontu hjá Havnar Svimjifelag 9181-185.110.3. Viðmerk NAVN á svimjara og FØÐIÁR. Vit skulu brúka føðiárið til at bólkabýta úrslitið.
//Kunningarfundur um trygd vm. og atgongumerki
Í svimjihøllini í Gundadali 27/7 kl. 20.30 verður kunning, og atgongumerki, ið geva atgongd til kappróðrarøkið, verða latin tilmeldaðum luttakarum. (Um høvuðsinngongdin er stongd, farið so inn gjøgnum síðudyrnar).
//Atgongd til kappróðrarøkið og skiftiumstøður
Atgongumerkið gevur bert atgongd inn á kappróðrarøkið umvegis rundkoyringina við Skansan. Tað eru bara vaktir við hesa inngongd, ið eru vitandi um og taka ímóti okkara atgongumerki.
Til ber at skifta í hølum hjá Smyril Line Cargo frá kl. 15.00. Tá ið svimjingin er liðug, sleppa vit at spula draktirnar har. Vaktir vera við hurðina til tiltakið er liðugt, so klæðini eru trygg og vit sleppa altíð inn.
//Kapping
Kappingin er skipað í seks bólkar:
– Kvinnur Opin bólkur
– Kvinnur Masters – kvinnur, sum eru 25 ár og eldri
– Kvinnur Masters – kvinnur, sum eru 50 ár og eldri
– Menn Opin bólkur
– Menn Masters – menn sum eru 25 ár og eldri
– Menn Masters – menn sum eru 50 ár og eldri
Hóast svimjingin verður bólkað sum kapping, so verður dentur lagdur á, at hetta er eitt tiltak fyri øll, ið duga og dáma at svimja – um tað er fyri at kappast ella ei. Høvuðsendamálið er at luttaka, at røkka málinum og fáa eitt gott upplivilsi.
//Svimjing
Svomið verður frá rampuni ytst á Molanum og inn í Krókin við Havnarskrivstovuna. Svimjarar skulu ganga út á endan á Molanum og vera har í seinasta lagi tá ið triðseinasti róður byrjar.
Startað verður í sjónum. Málið er stigin á rampuni í Krókinum – longst til høgru, tá ið tú kemur svimjandi. Teinurin, ið svomin verður er 400 metrar.
//Trygd og ábyrgd
Lækni, sjúkrasystrar og hjálparfólk eru á landi og í bátum. Tey eru í HS eyðkennisvestum. Bátar tryggja, at óviðkomandi bátar verða hildnir vekk.
Hóast vit seta trygdina í hásæti, so eru viðurskiftir á sjónum, ið vit ikki fáa stýrt, og sum kunnu vera vandamikil. T.d. kemur fyri, at bátar sigla skjótari enn loyvt er og harvið gera stórar aldur. Neyðugt er tí, at hvør einstakur syrgir fyri at hava nóg stóra frástøðu til keiina. Umráðandi er, í heila tikið, at vera umhugsin á sjónum.
GG! HEVUR TÚ TØRV Á HJÁLP, SO SIGNALERAR TÚ HETTA VIÐ AT LEGGJA TEG Á RYGGIN OG VEIPA VIÐ ØRMUNUM!
Tá tú velur at luttaka, so gert tú tað undir egnari ábyrgd. Fært tú skaða í hesum sambandi, so taka vit sostatt ikki ábyrgd av skaðanum.
//Steypa- og heiðursmerkjahandan og annað
Steyp og heiðursmerkir verða handað so skjótt sum úrslitið fyriliggur. Tá verða eisini bjór, vatn og okkurt sterkari.
…
//Ólavsøkusvimjingin úr einum søguligum sjónarhorni
Við ólavsøkusvimjingini í 2010 tók Havnar Svimjifelag upp aftur gamla siðvenju. Fyrstu ferð fyriskipað kappsvimjing var á sjónum á ólavsøku var í 1912. Fram til 1934, tá ið fyrsti hylurin í Gundadali stóð liðugur, varð av og á svomið kapp á sjónum á ólavsøku. Tá ið hesin fyrsti hylurin varð niðurlagdur í 1949 og fram til 1961, tá ið nýggi hylurin í Gundadali stóð liðugur, hevði Havnin ongan hyl. Í 1951 varð tí aftur farið á sjógv at svimja kapp. Seinastu ferð, áðrenn 2010, fyriskipað kappsvimjing var á sjónumn á ólavsøku var á Vestaru Vág í 1954.
HAVNAR SVIMJIFELAG


text:
Matarætlan 15.10.2018 - 19.10.2018
Børnini í barnagarðinum hava matpakka við hvønn dag. Børnini í vøggustovuni fáa døgurða mánadag, týsdag og mikudag. Hósdag og fríggjadag hava tey matpakka við.
Hvønn morgun um 9 tíðina, fáa øll børnini á stovninum frukt/grønt at eta og vatn at drekka. Um morgunin fáa tey vatn og til matpakka og millummála fáa tey vatn ella mjólk.
G.G. um barn tykkara ikki tolir onkran mat, mugu tit boða frá á stovuni ella køkinum. Køkurin vil fegin hava boð áðrenn kl. 9.30, um pinkubørn ikki koma til døgurða.
Mánadagur
Døgurði: Fiskabollar í karrrysós, epli og brokkoli.
Millummáli: Heimabakaðir 3 kornsbollar.
Týsdagur
Døgurði: Fiskafrikadellir, epli og gularótasalat.
Millummáli: Heimabakað gularótabreyð við smøri og mjólk.
Mikudagur:
Døgurði: Lambskjøt, epli, sós og meisblanding.
Millummáli: Heimabakaðar sólblómukj.bollar við smøri og mjólk.
Hósdagur:
Døgurði: Øll hava matpakka við
Millummáli: Skúlabreyð.
Fríggjadagur:
Døgurði: Øll hava matpakka við.
Millummáli: Havragrýn og mjólk.


text:
Skráin fyri Føroya sunnasta 1/2 maraton, við umleið 350 luttakarum, er hendan:
Fríggjadagur 21. September:
17-19 VILT-húsinum í Vági, heintan av
bringutølum, hugni, prát og søla av
renniskóm.
21.00 Aftankvirran í Vágs Kirkju, Jens Lisberg syngur og
Sámal Midjord hevur stutta andakt.
Leygardagur 22. september:
08.00 Vágshøll er opin (møguleiki at skifta)
08.45 Bussur við gongufólki frá Vágshøll og til SALT
og tekur eisini fólk við av Smyril.
09.00 Bringutøl verða útflýggjaði í SALT, gongufólk fyrst.
09.40 Bussur við rennarum frá Vágshøll til SALT
10.00 Gongufólkini avstað (tey ið nýta meira enn 3 tímar)
11.00 Rennarar avstað (tey ið eru undir 3 tímar)
– depot er í Bønhúsinum í Øravík, við Kirkjuna í
Hovi, Porkeri, við VILT-húsið og hjá Jugga í
Vági.
12.30 Fyrstu rennararnir koma á mál við Vágshøll.
13.30 Tónleikur og hugni í VB-húsinum, við
Signar í Homrum og Hans Jacob Hjelm.
– Báran bjóðar ókeypis kaffi og annars góð tilboð
– Pálshøll hevur ókeypis atgongd fyri luttakarar
(sauna, heitir pottar, svimjing og dampbað)
– Skósølan við Gøtugjógv og hevur sølu av
renniskóm í VB-húsinum.
17.30 Bussur koyrir til Smyril av Vágseiðinum. (MELDA TIL)
Teinurin runnin verður er sum á myndini, tá ið komi er til Sandin/Tríkantin í Vági, verður farið vestur á Vatnið og sunnanfyri Vatnið og á mál við Vágshøll.


text:
Amboð úrvalslið 17/18
Hava tit spurningar í samband við úrvalslið ella fyrireikingarlið í amboð, eru tit vælkomin at seta tykkum í samband við nevndarlimin við ábyrgd av amboð úrval, Maluna Mikkelsen á teldupost malanmikkelsen7@gmail.com.
Úttøka til kappingarlið og fyrireikingarlið 2017/2018
Úttøkan til kappingarlið og fyrireikingarlið byrjar týsadagin 15. august fyri fyrireiking gentur, pinkur, smágetnur, fyrireiking dreingir og piltar, sí meira um venjingartíðir til úttøkuna her.
Úttøkan er skipað sum úttøkuvenjing, har íðkarar venja 2 ferðir, og til triðju venjingina verður ein roynd gjørd.
Venjingarnar eru skipaðar við venjingum, sum er partar av einum vanligum venjingartíma hjá kappingarliðum.
Úttøka er ikki fyri eldru bólkarnir, men um íðkari ynskir at koma til úttøkuvenjing í ein av eldru bólkunum, ber til at seta seg í samband við Maluna Mikkelsen á teldupost malanmikkelsen7@gmail.com ella á ljosid@epost.fo.
Kvinnusíðan
Fyrireiking gentur - 2011
Pinkur 2008-2009
Smágentur 2006-2007
Gentur 2004-2005
Kvinnuunglingar 2002-2003
Kvinnnur 2001 -
Mannfólkasíðan
Fyrireiking dreingir - 2011
Piltar 2007-2008
Smádreingir 2005-2006
Dreingir 2003-2004
Mansunglingar 2001-2002
Menn 2000 -


text:
Heiða Gunnarsdóttir Nolsøe gjørdist kend í Føroyum í 2012, tá hon og ein lestrarfelagið uppfunnu DropBucket. Skjótt varð greitt, at DropBucket var ein vøra, sum varð eftirspurd, og tær vunnu fleiri prísir innan íverksetan og sniðgeving.
Á Vinnudegnum fer Heiða at tosa um vørumenning og innovatión, og hvørja ávirkan tað hevði á teirra fyritøku at vinna RedDot Design Award, sum er heimsins fínasti heiður fyri sniðgeving. Somuleiðis snýr fyrilesturin seg um týdningin av at verja egið snið og um teirra umfatandi rættarmál ímóti handilsketuni Bones. Um handilsmenning, at økja virksemið í einari lítlari fyritøku og at víðka virksemi til onnur lond.


text:
Uppskot til samtyktar um at seta á stovn orkugrunn
Løgtingsmál nr. 151/2011: Uppskot til samtyktar um at seta á stovn orkugrunn
Løgtingið heitir á landsstýrið um at leggja fyri Løgtingið lógaruppskot um at seta á stovn ein
orkugrunn, sum skal vera við til at fíggja royndarætlanir við varandi orku og orkusparing kring
landið, og soleiðis seta ferð á menningina av nýggjum orkuloysnum.
Viðmerkingar
At gagnnýta tær varandi orkukeldur, vit eru umgird av, og gera okkum leys av oljuni,
telist millum fremstu avbjóðingarnar í mun til at framtíðartryggja okkara búskap.
Skotið verður tí upp at stovna ein grunn, sum skal vera eitt amboð at skunda undir menningina av
varandi orkuloysnum. Grunnurin skal vera við til at fíggja og gera íløgur í royndarætlanir kring
landið.
Grunnurin eigur at vera umsitin av fremstu serfrøði á økinum og kundi tí ligið undir Jarðfeingi, har
elveitingarlógin verður umsitin. Fyri grunnin skal setast nevnd við fremstu serfrøði innan orku at
taka avgerðir um, hvørjar verkætlanir skilagott er at stuðla.
Grunnurin kann stovnsetast í samstarvi við kommunur og størri privat feløg, sum vilja vera við til at
fáa sett ferð á menningina av grønari orku, og á tann hátt leggja nýtt grundarlag undir búskapin,
sum komandi árini kemur undir stórt trýst orsakað av hækkandi oljuprísum. Við privat feløg verður
her serliga hugsað um størri fyritøkur við stórari samfelagsligari ábyrgd – sum til dømis
tryggingarfeløg, bankar og stórfyritøkur. Land, kommunur og privat feløg kunnu í felag, leggja dygt
fíggjarligt grundarlag undir grunnin, samstundis sum tað er umráðandi, at allir partar í samfelagnum
eru við at lyfta uppgávuna.
Við felagsuppskotinum til samtyktar um at minka útlátið av CO2 munandi, sum allir flokkar á tingi
løgdu fram og samtyktu í 2009, varð ein góður politiskur vilji staðfestur til at minka um
oljunýtluna. Síðani eru ymisk stig tikin til at vaksa um streymframleiðsluna úr vatni og vindi.
Neyðugt er tó at taka fleiri og skjótari stig at royna alternativar orkuveitingar og orkuspariskipanir
og taka til okkum tøkniligar loysnir. Samstundis mugu vit savna kreftirnar og vitanina um varandi
orku. Landið hevur, saman við kommununum, eina stóra ábyrgd at fáa samfelagið umskipað til eitt
lág- og grønorkusamfelag.
At byrja við verða 5 – 10 milliónir settar í grunnin. Mælt verður tó til sum skjótast at finna breiða
politiska undirtøku fyri at raðfesta grunnin frammarlaga komandi árini, soleiðis at til dømis 25 mió.
kr. verða settar í grunnin árliga komandi 4 árini.
Virkisøki
Grunnurin skal millum annað vera við til at fíggja:
– royndir við og gransking í nýggjari grønari orkutøkni
– nýskapandi orkusparandi verkætlanir
– orkusparandi átøk við almentgagnligum endamáli
– orkusparandi royndartøkni á sjógvi
– verkætlan at gera útvald útjaðaraøki sjálvveitandi við reinari orku
Hyggja vit at hesum seinasta, so eru fleiri oyggjar sera væl egnaðar til at velja út sum royndaroygg
fyri varandi orku. Útoyggjarnar eru væl egnaðar til smærri royndarverkætlanir, meðan Sandoyggin
og Suðuroyggin hóska væl til størri ætlanir.
Við einum grunni, sum hevur møguleika at vera við til at fíggja seriøsar størri verkætlanir, sum
eisini onnur samfeløg kunnu gagnnýta, fer eisini at vera munandi lættari at fáa stuðul og fígging úr
útlendskum grunnum – sum til dømis gjøgnum granskingarsamstarvið í ES, sum vit eru partar av,
og sum stuðlar royndarverkætlanum innan orku.
Allir partar í samfelagnum eiga at vera við til at fáa gjørt land okkara sjálvveitandi við orku.
Kommunurnar taka í dag nærum alla ábyrgdina av útbygging av streymorkukervinum.
Millumkommunali felagsskapurin SEV, hevur ikki fíggjarliga orku at fíggja royndarverkætlanir í
serligan mun. Tí má landið fara inn og vera við til at fáa skapt optimismu og seta ferð á ymiskar
royndarverkætlanir, sum í longdini fara at tryggja bæði húsarhaldum og vinnuni reina og bíliga
orku.
Fígging
At byrja við verða 5 – 10 milliónir settar í grunnin. Mælt verður tó til sum skjótast at finna breiða
politiska undirtøku fyri at raðfesta grunnin frammarlaga komandi árini, soleiðis at til dømis 30 mió.
kr. verða settar í grunnin árliga komandi 4 árini, umframt tað, sum kommunur og privat feløg vilja
seta í.
Semja kann gerast um, at ávist % av inntøkum landsins frá avgjøldum á brennievni fara í grunnin.
Innlendismálaráðið umsitur í dag eina kontu – 6.37.4.07. Orkumál – til stuðul av verkætlanum við
alternativum orkuskipanum. Upprunaliga vórðu 5 milliónir krónur settar á kontuna í 2009, men er
hon síðani lækkað munandi, og er fyri 2012 bert 1 mió. kr. Sera nógvar umsóknir hava verið til hesa
pengapulju, sum kann gera stóran mun í mun til at eggja til, at royndir verða gjørdar við ymiskum
skipanum. Men, ein millión er heilt einfalt alt ov lítið og ger næstan ongan mun. Mælt verður til, at
strika hesa kontu og flyta hana sum part av stovnsfænum í orkugrunninum.
Semja kann gerast um, at ávist % av inntøkum landsins frá avgjøldum á brennievni fara í grunnin.
Á Løgtingi 28. februar 2012
Bjørt Samuelsen Sirið Stenberg Kristina Háfoss
Gunvør Balle Páll á Reynatúgvu Høgni Hoydal


text:
Við góðari hjálp frá vinum og kenningum hevur Rasmus S. Biskupstø brúkt hetta summarið uppá at listprýða baksíðuna á stóra skýlinum við Djúpumýru.
Listaverkið er so gott sum liðugt, nú Rasmus saman við Jógvan Skorheim, borgarstjóra stendur á parkeringsøkinum og skoðar verkið.
Betongið niðast og ytst báðumegin við skal málast svart, og hesum fara nøkur frá Ung í arbeiði at taka sær av, tá veðrið aftur loyvir tí. Maðurin, sum eigur hugskotið, og sum hevur brúkt ein stóran part av síni summarferiu við pensli í hond á stilladsinum, greiðir væl nøgdur frá verkinum.
– Bylgjurnar, sum ganga aftur í øllum sjey pørtunum, eru sinusbylgjur og ímynda eisini ljóðbylgjur. Vert er her at leggja til merkis, at bylgjurnar eru størri og ljóðið harvið harðari í blálittu pørtunum av skýlinum, og hetta kann sjálvandi knýtast at rópunum frá Bláu bylgju, sigur Rasmus við einum smíli.
Avmyndaði fuglurin er ein terna, sum er tikin uppá film í eini støðu, har hon kennir hóttan móti reiðri sínum. Stillmyndirnar eru tiknar úr filmsupptøkunum, og í grøna partinum flýgur ternan sum vant uttan at kenna seg hótta. Í gula partinum varnast hon, at onkur nærkast reiðrinum, og í reyða partinum loypur hon á fyri at verja reiður og pisur.
– Vit vildu hava eitt føroyskt djór inn í listaverkið, og ternan varð vald fyri tann vakurleikan og villskapin, sum gevur henni sítt serliga pláss í føroysku náttúruni. Litsamansetingin við grønum, gulum og reyðum, sum gongur frá friði til ávaring og at enda vanda, kann eisini hugsast sum eitt slag av ferðslusljósi, sigur Rasmus.
EITT LITSPÆL VIÐ NÓGVUM VIÐSPÆLARUM
Tað var ein samanrenning millum hug og hugflog, sum fekk Rasmus at venda sær til borgarstjóran við einum ynski um at sleppa at listprýða partar av almenna býarrúminum.
– Vit hava nógvar veggir og framsíður av ymsum slag í almenna rúminum, sum eru gráar og eftir mínum tykki lívleysar, so eg helt tað vera upplagt at vita, um vit kundu sleppa at brúka onkran av hesum betongveggjunum sum lørift og harvið skapa lív og list í almenna rúminum. Vit framdu eina líknandi verkætlan í fjørsummar, tá vit listprýddu veggin niðanfyri gomlu politistøðina á Klaksvíksvegnum, og hon fekk eisini ordiliga góða móttøku. Og jaligi hugburðurin og áhugin, sum vit aftur hava møtt í hesari tilgongdini í summar benda á, at nógv eru glað fyri hetta, sigur Rasmus S. Biskupstø.
Hesum er Jógvan Skorheim, borgarstjóri samdur við honum í.
– Tilgongdin og úrslitið eru fantastisk, og vit kunnu øll vera errin av verkinum, sum við sínum vøkru litum og motivi ger miðbýarmyndina meira livandi og vakra, sigur Jógvan Skorheim, borgarstjóri. Sjálvur gjørdist hann fegin og spentur, tá Rasmus legði fram sína ætlan við skýlinum fram fyri honum.
– Hetta er eitt fantastiskt dømi um tað hugflogið og skapanarhugin, sum nógvir borgarar hava og brúka til at gera nakað gott fyri býin og felagsskapin. Tað at leggja fram eitt hugskot, til dømis fyri, hvussu Klaksvík kann gerast vakrari, og so sjálvur fylgja tí til dyrnar við stuðli og hjálp frá kommunu og øðrum, tað hevur ómetaliga stórt virði fyri okkum øll, sum búgva og eru í Klaksvík, so tað eiga vit avgjørt at virðismeta og hjúkla um, sigur borgarstjórin.
Rasmus S. Biskupstø hevur sjálvur verið við í arbeiðnum frá byrjan til enda, men hann hevur eisini havt góða hjálp afturat sær. Bárður Mikladal og Heri Schwartz Jacobsen eiga hvør sín stóra lut í arbeiðnum, og harumframt hava fleiri aðrir vinir og kenningar eisini hjálpt til.
– Her hava nógvar hendur verið í gongd, og vit hava veruliga hugnað okkum við arbeiðnum. Føroya bjór var so vinarligt at stuðla okkum við drykkivørum, og so hava vit eisini havt tónleik afturvið málingini, og tað hevur ofta fingið fólk at steðga á eina løtu og forvitnast um, hvat hetta var fyri nakað. So uppá tann mátan hevur tað eisini skapað lív í økinum gjøgnum summarið, sigur Rasmus S. Biskupstø at enda.


text:
Signhild Joensen hevði ein tilmeldingar tíð uppá 29.96 og svam seg inn við kanón tíðini 29.54, sum er føroyskt met. Gamla metið átti hon sjálv og tað var 29.59, so tað var beint undir gamla metið, sum hon settið tann 4 apríl 2017 í Danish Open.
Signhild hevði ikki so góða byrjan, men svam sera væl upp og hevði ein sera góðan endaspurt, har hon gjørdist nummar tvey í hennara riðli, men Kalia Antoniou frá Cypern, sum gjørdist 0.04 sekund frammnafyri Signhild bleiv kolldømd og tískil vann Signhild riðilin.
Signhild var nummar 43 í Europa, men eftir kappingina í morgun, so liggur hon nummar 31 í Europa.
Vinnarin í morgun gjørdist Georgia Davies frá Stóra Bretlandi, við tíðini 27.21, sum eisini er nýtt evropiskt met. Hon er 10 ár eldri enn Signhild. Taka vit allar hinar 31 kvinnurnar sum vóru frammanfyri Signhild, so er Signhild næstyngst, bara Anastasiia Avdeeva frá Rúslandi er yngri enn Signhild, hon er fødd 08. october 2001, Signhild er fødd 14 november 2000 og Victoria Bierre frá Danmark er triðyngst, hon er fødd 23 august 2000, so tað sigur nakað um styrkjuna hjá Signhild.
Sera flott svomu og nú gleða vit okkum longu til 100 metur rygg og 200 metur rygg.
Stórt tillukku frá okkum øllum í Ægir og Klaksvík.
SáH


text:
Orð og lag: Ókendur
Týtt: Amga Jacobsen
1. Ein kross eg sá, ið blóðið hevði fargað,
mín kæri Frelsari har hekk ein dag;
o, dýra offur fyri meg at bjarga,
Hann gav sítt lív, eg aldri skilji tað.
2. Og jørðin skalv, tá svárt í deyðans pínu
“Tað fullgjørt er!” Hans muður mælti hart.
O, sál, ið nívist undir syndabyrðu
í Jesu blóð tú fyrigeving fært.
3. Hav takk, mín Jesus, at Tú vildi doyggja,
at Tú á krossi mínar syndir bar.
Tú skuldafríur fyri heimin bløddi,
í Tínum blóði frelsan vunnin varð.
4. Hav takk, mín Frelsari, Tú vilt meg varða,
inntil eg sælur nái Himnastrond;
og tá Tú tekur heim hin frelsta skara,
eg verði við, meg leiða skal Tín hond.
5. O, kæra sál, hoyr Jesus á teg kallar,
tonk um Hann kallar fyri síðstu ferð!
Brátt lúðraljóð um heimin klárt skal ljóða,
vit Jesus síggja, Hann tá heim oss ber.


text:
Samrøður við Livar og Stuart í KVF
Tórður Mikkelsen tosar við Livar og Stuart um túrin.
Livar Nysted: Vit høvdu onkran samanbrest umborð
Livar Nysted er fyrsta fólk, sum hevur róð um tvey høv sama ár. Hann róði fyrst um Atlantshavið, frá Gran Canaria til Barbados í januar-februar í ár, og síðan um Indiska havið seinni í ár
Tórður Mikkelsen tosar við Livar Nysted, hoyr innslagið her!
Stuart Kershaw: Livar var avgjørdi leiðarin umborð
Likamliga hava Livar Nysted og eg verið á strævnari túri enn hesum, men kensluliga og mentalt var hetta harðasti túrurin, vit hava gjørt, sigur annar bátsfelagin hjá Livari Nysted, Stuart Kershaw
- Túrurin var tvífalt so drúgvur sum túrurin yvir Atlantshav, vit vóru leingi heiman frá familjuni, og vit høvdu mangan ódnarveður, sigur Stuart Kershaw.
Hoyr samrøðuna við Stuart Kershaw her!


text:
Orð og lag: Frank J. Dam
Gangi mót teim tredivu, tori ikki longur
vil ei verða kallaður gamal drongur
hvat skal eg gera, hvar finni eg ein maka
teir kjansir, o teir kjansir, hví skuldi eg teir vraka
Sjálvgjørt er vælgjørt, hví er tað so forbannað
hví kundi mín lagna ikki rakt onkran annan
sum tilkomin kanst tú bert ganga í frið
sum trúgvur drongur undir konufólkalið
Situr aleinaður kvøld eftir kvøld
ein piparbússusveinur í tjúgundu øld
ergrar seg grønan hvørja einastu nátt
um allar tær hann kendi, sum hvurvu so brátt
Vinir og kenningar, familja og grannar
tey geva mær ráðini, hvørt verri enn annað
fá tær eina, gift teg góði, sig bara til,
vit skulu nokk hjálpa tær, um bara tú vil
Eitt stríð er, hví er man sum leysur so bundin,
í himmalsins navni, nær kemur tann stundin
hvar ert ttú, mín genta, nær trínur tú inn
nær manst tú vísa teg, hví ert tú so svinn
Situr aleinaður…
Eg skuldi kanska gjørt, sum teir ótrúgvu flest:
gloyma alt um kærleika og binda meg sum best
so kundi eg gingið runt við frið í míni sál
brúkt kjaft um allar hinar sum ei náddu sítt mál
Situr aleinaður…Goym tekstin


text:
Tvey nýggj gjaldskort08-06-2006
Seinni í hesum mánaðinum kunnu vit bjóða okkara kundum tvey nýggj gjaldskort. Talan er um Visa Electron kort, eitt til ung og eitt til vaksin. Ung undir 15 ár skulu hava heimild frá foreldrunum.
Føroyskt oljufelag helst á ovastu rók hjá ICEX08-06-2006
Atlantic Petroleum stendur á gáttini at gerast partur av tí sonevnda ICEX15-vísitalinum yvir partabrøv í teimum leiðandi fyritøkunum á íslendska virðisbrævamarknaðinum
Partabrøv í Atlantic Petroleum seljast fyri kurs 55007-06-2006
Tá Atlantic Petroleum í næstum fer at selja nýggj partabrøv, fer hvørt partabrævið við áljóðandi virði á 100 krónur fyri 550 krónur. Sparikassin stendur fyri kapitalhækkingini
Bílig og góð donsk partabrøv30-05-2006
Eftir at partabrævamarknaðurin er fallin nakað seinastu vikurnar, er ein røð av donskum partabrøvum vorðin spennandi hjá íleggjarum
Børsen skrivar um Sparikassan19-05-2006
Nevndin í Ejendomsvækst heldur, at altjóða víðkanin hjá fyritøkuni verður væl stuðlað, nú Sparikassin er komin inn í fyritøkuna sum nýggjur partaeigari. Tað skrivar Børsen, ið eisini varpar ljós á Føroya Sparikassa


text:
Í kvøld, Fríggjakvøld 10. des. kl. 21 letur NÁTTARKIRKJAN upp dyrnar í Glyvra kirkju. Náttarkirkjan, ið er ein øðrvísi og eksperimenterandi kirkja, vendir sær til ungdómin, men øll áhugaði eru vælkomin. Á skránni verður lovsangur, tónleikur, sangur við ungdómskórinum á Glyvrum, jólatræ og jólahjørtu, andakt, glowsticks, altargangur og náttcafe.
10.12.2010
Náttarkirkja í Glyvra kirkju
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Agnar Frederiksen
04.08.2017 - 09:08
Ítróttur > Ítróttur > Fótbóltur
Í gjárkvøldið varð kunngjørt, at Hørður Askham og KÍ hava longt sattmálan við einum ári. Sostatt verður Hørður eisini KÍ-leikari í 2018.
22-ára gamli verjuleikarin kom frá B36 í vetur, og hann hevur havt ein umráðandi leiklut hjá KÍ. Hørður hevur leikt 21 dystir fyri KÍ, umframt at hann er úttikin til A-landsliðnum tvær ferðir í ár. Hørður trívist væl í KÍ, og er sera glaður fyri felagið, og tað sum er rundanum:
- Eg havi valt at halda fram, tí eg havi tað gott í KÍ. Tað eru nógv ting, sum spæla inn; sum t.d. umstøðurnar, kvaliteturin hjá viðleikarunum, kvaliteturin á venjingini og eisini fólkini rundan um felagið. Eisini er stuðulin frá áskoðarunum sera góð
ur, og teir skapa ein serliga stemning til hvønn dyst.
Hørður vil sera gjarna vinna við KÍ, men fokus er eisini á menningina, og tað sum tað kann føra til:
- Framtíðarambitiónirnar eru sjálvandi at vinna so nógv sum møguligt, samstundis sum vit leikarar menna okkum. Eg havi ætlanir um at koma uttanlands at royna meg sum yrkisleikara, og vit fáa at síggja um tað røkkur á mál.


text:
Í dag eru tíggju ára gomlu Maria Josephsen og Bergit Svarvadal gestir, har tær tosaðu um frítíðar áhugamál, sunnudagsskúla og Christmas Child. So er spontan vitjan av Finn Johannesen (klovninum Bubu), har hann tosar eitt sindur um filmin, sum júst er komin út, og kann fáast í flest øllum Á og Samkeyp handlum kring Føroya. Og vit fara at burturluta eitt eintak av filminum hósdagin 6. november. Og síðan fingu vit vitjan av Stig Eltør, evnið er GLS sum verður 16. og 17. januar 2015. Møguligt er at melda seg til á www.GLS.fo
Vertur: Malan K. Olsen og Maria Mørkøre
Teknikari: Kristinn Akursmørk
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Fyrst í september í fjør boðaðu norska Wilh. Wilhelmsen og svenska Wallenius frá, at tey bæði feløgini leggja saman í eitt børsskrásett felag, sum fær navnið Wallenius Wilhelmsen Logistics asa. Nú er samanleggingartilgongdin mestsum fullførd, upplýsir felagið
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
OVVANDIN UPPLESTUR
Í 8. Orðafari varð undir yvirskriftini "bátarnir, konurnar" borið við hetta at bera fram hvønn bókstav í skrivaða orðinum. Stavseting okkara er bygd á søguliga grund. Tað hevur við sær, at ikki hvør stavur í skrift eigur at ljóða í framburði.
Øll munnu vita, at oy í navninum á landi okkara verður sagt sum [j]: Føroyar [førjar], men vónandi eru tey fá, ið fáa seg at siga lýsingarorðið føroyskur sum [fø:roiskur] í staðin fyri [fø:riskur], ið er tað rætta (: merkir ljóðlongd). Í nøvnunum Nólsoyarstova og Nólsoyar-Páll skal - oy- ikki ljóða sum [oi] men sum [ij], og r'ið hoyrist ikki, tí at hjáljóð koma aftaná. Fyrri partur í hesum nøvnum ljóðar tí [nolsija-] og ikki [nolsoiar-], sum mangur hevur lyndi til at siga í "ovvandnum" upplestri.
Ofta hoyrist, at tað, sum er skrivað í Suðuroy, verður sagt [suwuroi]. Hetta hevur onga rót í natúrligum talaðum máli. Hetta eigur at verða sagt í [su:ri], og til Suðuroyar [su:rijar]. Suðuroyingar sjálvir siga í Suðuroynni.
Í fleiri oyggjarnøvnum viknar -oy til [-i], t.d. Fugloy [fugli], Skúvoy [skúvi] ella Skúgvoy [skigvi]. Tað er als ikki ráðiligt at skriva "í Fugli", "í Skúgvi" og "í Suðri".
Lýsingarorðið bretskur skriva vit við t, tí tað hevur samband við tjóðarheitið breti og landsnavnið Bretland, men av tí at tvey hjáljóð koma aftaná, hvørvur t í framburðinum, og vit siga tí [breskur]. Hetta t eru tað mong, ið hava hug at overva tunguoddin við at royna at siga.
HERÐING
Ein meginregla er, at herðing ella tyngd liggur á fyrsta (fyrra) stavilsi í føroyskum orðum. Okkurt undantakið er, eitt nú summi orð, ið byrja við for-, t.d. for'herðingur (' merkir, at herðing er á stavilsinum, ið aftaná kemur), men hetta forskoyti er av fremmandum (týskum) uppruna. Meginparturin av orðum, ið byrja við for-, hava kortini herðing á 1. stavilsi, t.d. 'formaður - tey orðini eru av norrønari rót. Í fremmandum málum, sum vit vita um, eru herðingarviðurskiftini ikki so greið; nógv meira verður gjørt av at hava herðing aðrastaðni enn á fyrsta stavilsi. Av tí at danskt er okkum so nær, er tað ikki løgið, at eisini danskar herðingarreglur kunnu ota seg inn á føroysk orð. Eini tvey nýhoyrd dømi: Maður segði herfyri há'tíðarliga við herðing á 2. stavilsi. Hví mundi tað vera? Helst býr hitt danska høj'tidelig undir. Føroyska orðið átti eftir reglunum at ljóðað 'hátíðarliga við herðing fremst í orðinum. Ítøkiligur er heldur nýtt orð í málinum, sammerkt við fremmandaorðiðkonkret. Flest siga tað skeivt við herðing á 2. stavilsi: í'tøkiligur; sum føroyskt orð átti tað at verið sagt 'ítøkiligur. Fleiri siga "fyri'gev", tá ið tey lesa faðirvár. Her man tað vera danska "forlad", ið spøkir.
TOLLSTOVA - TOLLAVGREIÐSLA
Loftmiðlar okkara - útvarp og sjónvarp - hava tikið væl eftir ráðunum í 3. Orðafari at bera ll í orðunum tollstova og tolllóg fram sum [ll]. Men altíð er onkur mistilteinur, sum ikki hevur verið tikin í eið. Tá ið sjálvljóð (ella h framman fyri sjálvljóð) kemur aftaná, eigur ll at verða sagt sum [dl], sum eitt nú í orðinum tollavgreiðsla [todl-].Vandi er í hvørjari vælferð.
KJARNI, IKKI "KJARNA"
Í fyrsta Orðafari varð víst á, at kjarni er kallkynsorð; tað er veikt bent og eitur tí kjarna í øðrum føllum enn hvørfalli. Orðið bendist sum eitt nú Bjarni. Hví minna um hetta aftur? Tað tykir neyðugt, tí enn hoyrist og sæst vanliga hitt óregluliga kvennkynssniðið "kjarna", "kjarnu" í bendum føllum. Kjarni er í royndum uppafturtikið fornorð. Nær tað varð endurvakt, sigst ikki við vissu, men helst hevur tað verið seinast í farnu øld ella tíðliga í hesi. Tað stendur í 1. útgávu av føroysku orðabókini 1927-28. Tað var ætlað at koma í staðin fyri danskættaða formin "kerna" við framburðinum [kjerna], ið vanligur var - og fyri ein part er enn - í talaðum máli. Hetta er kvennkynsorð, og man óregluliga kvennkynssniðið "kjarna" eiga uppruna sín í tí. Tó skal í rættvísinnar navni ikki verða dult yvir, at í einum einstøkum føri er í fornnorskum teksti funnið dømi um henda kvennkynsform í samansettum orði; tað er fíkjukjarna (norr. fíkja = før. fika). Men øll onnur dømi sýna kallkynsformin kjarni. Tað man vera ørkymlandi at hava tílíkt orð í ymsum sniðum í nútíðarmáli, so Orðafar mælir øllum, ið tíðindi bera, annaðhvørt tað er í talu ella riti, at halda seg til regluliga kallkynsformin. Skoytt skal verða uppí, at í summum samansettum orðum hevurkjarni sum fyrri liður lyndi at styttast til kjarn-, t.d. kjarngóður og kjarnorka.
TRÓNA - IKKI "TRÚNA"
Tey munnu ikki vera so fá, ið halda at "trúna" er rætti føroyski formurin, tí hann er so vanligur at síggja, eitt nú í trúarligum yrkingum ella í orðum sum "trún(u)arvingi" o.tíl. Men tað sanna er, at "trúna" er orð, sum er íkomið av misfatan. Rætta orðið er tróna, og nærskylt við tað er sagnorðið at tróna. Hetta er gamalt tøkuorð, komið úr donskum (trone), hagar tað er lænt úr týskum. Í týskt og onnur europumál (t.d. ensktthrone) er tað tikið úr latíni, har tað æt thronus, men upprunaliga var tað grikst: thrónos. Hvaðan er so orðið "trúna" komið? Helst man tað vera árin frá øðrum orði, sum tað ofta verður nevnt saman við. Hetta orð er krúna. Orðini króna og krúna eru upprunaliga sama orðið, men í vanligum nútíðarføroyskum merkir hitt fyrra 'peningaeind: 100 oyru', hitt seinna 'høvuðprýði hjá kongi (ella øðrum tignarfólki)' - aðrar merkingar eru eisini, men tær hava ikki áhuga í hesum høpi. Í donskum yrkingum, helst sálmum, eru krone og trone rættiliga vanlig rímorð. Í týðingum er tá lætt at lata seg villa at "smíða" nýggja orðið "trúna", so at tað ber upp á rím við orðið krúna. Hetta skuldi ikki verið gild grund til at viðurkenna tað sum rættvorðið føroyskt orð. Tað er enn sum fyrr tróna. Men vert er at minna á, at til eru minst tvey samheiti, hásæti og tignarstólur, at skifta við.
LANDANØVN
Hvørt mál hevur egin nøvn á fremmandum londum, fyrst og fremst grannalondum og eisini summum landspørtum teirra. Í tí er føroyskt einki undantak: Vit nevna grannalondini Ísland, Hetland (fyrr Hjaltland), Orknoyggjar, Suðuroyggjar, Skotland, Ongland (øll til samans Bretland), Írland, Noreg (ikki "Norra", ið kemur av eldri donskum sniði), Svøríki, Finnland (tvey n!), Danmørk ella Danmark. Í hesum seinast nevnda landi hava vit frá gamlari tíð nevnt landspartar á okkara tungu, eitt nú Jútland, sum kemur íðuliga fyri í kvæðum, og hartil lýsingarorðið jútskur og ibúgvanavnið júti. Tí er tað misfatað at nýta formin "Jylland" í fjølmiðlum okkara. Aðrir landspartar eita Sæland og Fjón, og høvuðsstaðurin eitur Keypmannahavn.
FYRISETINGAR VIÐ STAÐANØVN
Hetta er sera viðbrekið evni, tí ofta er ógjørligt at vita, hvørja fyriseting tú skalt velja. Mangan veit eingin uttan fólk á staðnum, hvør fyriseting er tann beina. Tí eiga tíðindaberar at vera sera varnir og ikki spara at spyrja seg fyri. Fátt er so argandi sum at hoyra bygdarnavn sítt ella navn á øðrum kendum stað í nánd verða skeivt viðfarið.
Her nevna vit tvey dømi um nøvn, ið tíðum fáa skeiva fyriseting:
Tað eitur ikki "á Vatnsoyrum", men í Vatnsoyrum.
Hitt er navnið á staðnum vestan fyri Kirkjubø, har sum ætlað er at gera ferjuhavn. Har eitur ikki "við Gomlurætt", sum summi tykjast at tvíhalda um, men á Gomlurætt, eisini á sjónum útifyri, t.d. "ein bátur sæst á Gomlurætt."
Men sum nevnt: hjá tí, ið ivast, eru hyggjuráðini at spyrja staðkend skilafólk - tað kostar tað sama at ringja um alt landið!
Í HAVN - Á HAVN(INI)
Ein lesari ger vart við, at í einum tíðindum varð sagt, at "skipið liggur í Havn". Hetta er eyðvitað skeivt. Tað eitur "skipið liggur á Havnini". Gamlir skipsmenn nýttu ofta óbundnan form: á Havn. Setningur sum "vit fóru suður á Havn" hevur meir enn einaferð hoyrst í teimum fródligu samrøðusendingunum hjá útvarpsstjóranum. - Í Havn er í sjálvum býnum (uppi á landi), á Havn(ini) er í Tórshavnar havn ella har útifyri. Sama verður sagt um aðrar bygdir, t.d. í Fuglafirði og á Fuglafirði.
KLÍVA OG KLÚGVA
"...ikki...eydnaðist tað at fáa hann at "klíva" í tvey" stóð í einum blað og í einum øðrum: "kleiv ikki í tvey". Tá ið tvey bløð eru samd um at gera sama mistak, man vandi vera fyri, at tað er algongt.
Sterkt bend sagnorð í 1. og 2. flokki koma lættliga í bland, og hetta er dømi um tað. Klíva (1. sterkt bendi flokkur) merkir 'at klintrast, ganga upp, har ið bratt er' og verður soleiðis bent í høvuðsheitum: klíva, kleiv, klivu, klivið. - Klúgva, ið merkir 'at fáa at klovna' hevur hesa bending: klývur, kleyv, kluvu, klovin. Tað at ikki longur hoyrist munur á nútíðarformunum klívur og klývur ger, at sum frá líður breiðist hesin samruni eisini til tátíð í eintali, so at í flestum bygdamálum er fólk farið at siga [kleyv]. Umsíðir rennur saman millum øll høvuðsheiti, so at sagnorðið klíva hvørvur, og klúgva tekur upp á seg ta merking, ið klíva áður átti. Nú munnu flest siga t.d. "Stuttligt er at klúgva í homrunum" fyri upprunaligt klíva. Tó hevur í skrift verið roynt at halda lív í orðinum klíva. Hetta veldur so óvissu hjá summum, so at tey taka til orðið at klíva (ið hvussu er í summum bendingarheitum), tá ið tey av røttum áttu at skrivað klúgva. Tí átti í dømunum omanfyri at staðið "...ikki klúgva í tvey" og "kleyv ikki í tvey".
Skyld við sagnorðið klíva eru navnorðini kliv og kleiv - hitt fyrra eisini í nýggju orðunum klivrót og klivfuglur.
"SPILT MJÓLK"
Hættisligt kann vera at taka upp útlendsk orðafelli uttan at skilja tey út í æsir. Ensku máliskuna "it is no use crying over spilt milk" hava danir kunnað ognað sær uttan nakað hóvasták - "det kan ikke nytte at græde over spildt mælk", tí at spilde á donskum merkir 'at stoyta niður' eins ogspill á enskum. Men at spilla á føroyskum hevur heilt aðra merking. Tí gevur tað onga meining á føroyskum "at gráta um (summi siga "yvir"!) spilta mjólk"; onkur hevur roynt at "umseta" við at "gráta um súra(!) mjólk", men tað bøtir lítið um. Annars átti ikki at verið fyri neyðini at flutt hetta orðafelli inn, tí vit hava onnur, ið siga á leið tað sama sum hetta enska/danska: Gjørd gerð fær onga vend; nú er gjørt, sum gjørt er; sama ger.
SKEIÐ Í RENNING
Tað mundi vera prentvilla, ið var atvoldin í orðinum "rennuskeið", sum stóð í eini lýsing nú ein dagin. Ætlanin hevur ivaleyst verið at skriva renniskeið. Men tað kundi eisini - óivað betur - itið renningarskeið, sbr. renningarlop, ella sum í yvirskriftini her omanfyri.
KOYRA
Sagnorðið koyra hevur seinastu árini breitt seg langt út um tað øki, ið tað áður hevði. Nú "koyrir" alt ella verður "koyrt"; men tá ið menn eru farnir at siga, at skip "koyra" væl ella illa, man vera farið longri, enn gott er.
"MANGLA"
"Vit mangla fólk…" stóð í eini lýsing. Hetta óføroyska orð er javnan at síggja og hoyra. Hví nýta hetta orð altíð og stund, tá ið vit eiga góð føroysk orð við somu merking, sum t.d. vanta, tróta, skorta og ivaleyst onnur við. "Okkum vantar fólk…" hevði ljóðað ólíka betur. Atmangla er at slætta klæði við manglifjøl.